Poštovane dame i gospodo narodni poslanici, otvaram sednicu Prvog vanrednog zasedanja Narodne skupštine Republike Srbije u Jedanaestom sazivu. Na osnovu službene evidencije o prisutnosti narodnih poslanika, konstatujem da sednici prisustvuje 130 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje kartice. Konstatujem da je, primenom elektronskog sistema za glasanje, utvrđeno da je u sali prisutno 172 narodna poslanika. Obaveštavam vas da je sprečen da prisustvuje današnjoj sednici poslanik Miletić Mihajlović. Saglasno članu 86. stav 2. Poslovnika, obaveštavam vas da je sednica sazvana u roku kraćem od roka utvrđenog u članu 86. stav 1. Poslovnika, zbog potrebe da Narodna skupština razmotri predloge akata i da završimo konstituisanje naših radnih tela i parlamentarnih delegacija. Takođe, a saglasno članu 86. stav 4. Poslovnika, obaveštavam vas da sam pomerila početak ove sednice zbog dužine trajanja prethodne sednice, jer sam mislila da će jučerašnja sednica biti gotova do 17.00 časova. Poštovane dame i gospodo narodni poslanici, uz saziv sednice Prvog vanrednog zasedanja Narodne skupštine u Jedanaestom sazivu, koja je sazvana na zahtev 159 narodnih poslanika, saglasno članu 106. stav 3. Ustava Republike Srbije, članu 48. stav 3. Zakona o Narodnoj skupštini i članu 249. Poslovnika Narodne skupštine, dostavljen vam je i Zahtev za održavanje vanrednog zasedanja Narodne skupštine, sa određenim dnevnim redom. Kao što ste mogli da vidite, za sednicu Prvog vanrednog zasedanja Narodne skupštine u Jedanaestom sazivu, određen je sledeći D n e v n ir e d: 1. Predlog odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama; 2. Predlog odluke o utvrđivanju sastava Parlamentarnog odbora za stabilizaciju i pridruživanje; 3. Predlog odluke o dopuni Odluke o izboru članova i zamenika članova odbora Narodne skupštine Republike Srbije; 4. Predlog odluke o razrešenju i imenovanju članova i zamenika članova Republičke izborne komisije. Imamo predlog za spajanje rasprave. Narodni poslanik Igor Bečić, na osnovu člana 92. stav 2, člana 157. stav 2. i članova 192. i 193. Poslovnika Narodne skupštine, predložio je da se obavi zajednički jedinstveni pretres o: Predlogu odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama; Predlogu odluke o utvrđivanju sastava Parlamentarnog odbora za stabilizaciju i pridruživanje; Predlogu odluke o dopuni Odluke o izboru članova i zamenika članova odbora Narodne skupštine Republike Srbije i Predlogu odluke o razrešenju i imenovanju članova i zamenika članova Republičke izborne komisije. Da li poslanik želi da obrazloži ovaj predlog? (Ne) Stavljam na glasanje ovaj predlog. Molim da se izjasnimo. Zaključujem glasanje i saopštavam: za – 131, protiv – 10, uzdržanih – nema, nije glasalo 46 narodnih poslanika. Konstatujem da je Narodna skupština prihvatila ovaj predlog. Prelazimo na rad po dnevnom redu. Molim poslaničke grupe, ukoliko to već nisu učinile, da odmah podnesu prijave za reč sa redosledom narodnih poslanika. Saglasno članu 157. stav 2, članu 192. stav 3. i članu 193. Poslovnika Narodne skupštine, otvaram zajednički jedinstveni pretres o: Predlogu odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama; Predlogu odluke o utvrđivanju sastava Parlamentarnog odbora za stabilizaciju i pridruživanje; Predlogu odluke o dopuni Odluke o izboru članova i zamenika članova odbora Narodne skupštine Republike Srbije i Predlogu odluke o razrešenju i imenovanju članova i zamenika članova Republičke izborne komisije. Da li neko od predlagača želi reč? (Ne) Da li predsednici, odnosno predstavnici poslaničkih grupa žele reč? Reč ima narodni poslanik Marko Đurišić.
Hvala predsednice. Poštovane kolege poslanici, želim da obrazložim zašto naša poslanička grupa neće glasati za predlog izbora članova delegacija. Naš Poslovnik kaže da taj predlog utvrđuje predsednica, predsednik parlamenta vodeći računa u konsultaciji sa predsednicima poslaničkih grupa, vodeći računa o proporcionalnoj zastupljenosti političkih stranaka i zastupljenosti polova. Za ove konsultacije, predsednica je ovlastila, potpredsednika Skupštine da ih vodi. Konsultacije su, za ove koji ne znaju, rađene krajem prošlog meseca. Postojala je jedna početna matematička tabela sa brojem članova i zamenika članova delegacija, koja je na osnovu broja poslanika, svaka poslanička grupa ima pravo da predloži, mi smo imali po toj tabeli pravo na jednog člana i na jednog zamenika člana delegacije. Na početku tih konsultacija potpredsednik je rekao da nama bi trebalo da pripadne mesto u delegaciji Frankofonije, mi smo rekli da ne ispunjavamo osnovni uslov za učešće u radu te delegacije, a to je znanje francuskog jezika poslanika koji tamo učestvuju. To je neophodno jer se ta međunarodna organizacija bavi negovanjem francuskog jezika. Nažalost, nije bilo razumevanja do kraja da se to promeni. Nismo mi insistirali na bilo kojoj delegaciji pod obavezno, tako da na kraju u ovom predlogu naša poslanička grupa nema ni jednog člana predloženog za člana delegacije, ni jednog zamenika. Mislim da nije bilo korektno, da je moglo da se nađe neko rešenje. Vidim da je taj jedan član otišao da li SNS ili SRS, to je manje-više svejedno. U svakom slučaju ovo je razloga zbog koga mi nećemo podržati predlog za izbor članova delegacija, članova i zamenika delegacija. Hvala.
Hvala. Reč ima Vojislav Šešelj. Izvolite.
Dame i gospodo narodni poslanici, pošto je malopre potpredsednik SNS, Marija Obradović, na sastanku Odbora za spoljne poslove izjavila da smo mi srpski radikali dovedeni u Narodnu skupštinu da glumimo majmune, upitao sam se da li uopšte ima smisla onda ovde voditi dijalog sa vlašću koja je puna sebe i krajnje bahato misli da može da se odnosi prema opoziciji? Ovde će se menjati vlast. Nije ovo poslednja vlast koja je uzjahala Srbijom, biće toga još mnogo. Ali, setite se iz primera dosmanlija, koji su imali više poslanika nego vi i vidite na šta su danas spali. Najviše zbog takvog bahatog ponašanja koje demonstrira potpredsednik SNS Marija Obradović. Ipak sam odlučio da učestvujem u današnjoj raspravi jer je bolje ovde ostati u sali i boriti se nego vam pružiti to zadovoljstvo da vam sve prolazi u mraku. Srpska radikalna stranka će glasati protiv prva tri predloga, glasaćemo samo za sastav, jel smo se tako dogovorili, Republičke izborne komisije, gde je poštovan dogovor i gde se stvar u pripremnoj fazi rešavala onako kako je i dosadašnja praksa nalagala. Dakle, zastupljene su sve stranke proporcionalno i nije ni jednoj data, iz opozicije, naravno, nije data funkcija predsednika, ali date su funkcije potpredsednika. Glasaćemo dakle protiv ove prve tri odluke, pre svega prve o utvrđivanju sastava stalnih delegacija, jer kao i u slučaju odbora i komisija Narodne skupštine, osiona i bahata vlast nije dala opozicionim strankama ni jedno predsedničko mesto u stalnim delegacijama. Naravno, jasno mi je bilo u startu da nećete dati za delegaciju OEBS-a i za Savet Evrope, pošto se to smatra najvažnijim mestom. Znao sam da nećete dati za NATO-pakt jer tamo se svi jagmite da idete, ali šta bi vas koštalo da ste dali i ostalim opozicionim strankama, da ste omogućili da imaju svoju kvotu šefova delegacija, raznih delegacija, pravoslavnih zemalja, pa onda parlamentarna unija, svetska parlamentarna unija, pa tako dalje. Sve ste to monopolisali. Zbog čega? Ja pokušavam da tražim racionalni razlog zašto ste tako postupili i ne mogu da ga nađem. (Aleksandar Martinović: Vjerice, jesam li vam nudio da budete za šef delegacije za pravosuđe?)
Molim poslanike da se jave za reč i da ne dobacuju.
Da li ja još govorim?
Poslaniče Martinoviću, daću vam reč, molim vas. Daću vam reč da objasnite čitavom plenumu, nemojte pojedinačno. Samo izvolite.
Da li ja mogu da govorim?
Vratiću vam ja to vreme.
Dakle, kakvu reakciju čujemo iz sale - davali smo vam to. Dajte ljudi, trebalo je da se okupe svi šefovi poslaničkih grupa, pa da se traži dogovor, a ne jedan predstavnik vladajuće stranke da kaže – hoćeš ovo, hoćeš za delegaciju zemalja pravoslavlja, koja zapravo neku političku ulogu nema, osim simbolične. Čujem da su jednoj maloj opozicionoj stranci nešto i dali na takav način. Mi nismo hteli bez dogovora šefova svih poslaničkih grupa ili njihovih zamenika, pa da se kaže – ako vlast ima OEBS i Savet Evrope i NATO, onda opozicija proporcionalno važnosti delegacija, važnosti tela u koje šaljemo delegacije treba da ima to, to, to. Kada sam ja nekada davno bio narodni poslanik bilo je velikih problema, bilo je teškoća, bilo je i tada osionih vlasti, ali o ovim principa se vodilo računa. Milomir Minić kao predsednik Veća građana stavio je Dragoljuba Mićunovića kao šefa delegacije u inostranstvo, Milana Komnenića i mnoge druge kao šefove delegacije Narodne skupštine i idu u tu i tu državu da postignu to i to. Tako se radilo. Tako se više ne radi. Zašto mislite da možete večito sve to zadržati u svojim rukama? Ne može. Prenapregnu se ruke, pucaju i kosti i mišići i počinje da curi na sve strane. To vam je u politici tako, ko hoće sve autokratski, totalitarno na kraju izgubi sve. Da su se demokrate i ostale dosmanslije spremali da opet jednog dana budu opozicija ne bi mi danas imali ovakav Poslovnik. Mi u stvari sada kao opozicija ispaštamo ono što su oni pripremili protivničkoj strani svojevremeno. Zato tražim da se ovo pitanje vrati na doradu, da se održi sastanak šefova ili zamenika šefova svih poslaničkih grupa i da se kao na apotekarskoj vagi odvaži – na osnovu broja poslanika mogu imati toliko i toliko. Svaka delegacija toliki i toliki broj poena prema važnosti, pa ako imate 100 poena eto vam tri, četiri delegacije koje su najvažnije. (Vladimir Đukanović, s mesta: Šta je važno, šta je manje važno?) Molim?
Molim poslanike da prestanu da komuniciraju međusobno tako što će dobacivati.
Ja sam rekao šta je najvažnije.
Poslaniče Šešelj, molim vas da se obraćate meni. Tako piše u Poslovniku. Slušam vas.
Ja se obraćam Narodnoj skupštini. Nijednom poslaniku direktno se ne obraćam.
Dobro onda. Onda smo se dogovorili.
Ja sam se na početku obratio Narodnoj skupštini i narodnim poslanicima u celini. (Aleksandar Martinović, s mesta: I Mariji Obradović.) Ja sam nju prozvao, ali joj se nisam obraćao i ne verujem da ću joj se ikada obratiti do kraja mandata ove Skupštine. Evo, šta sad da radim? Da kažem – klempo, ćuti, vi bi mi opomenu dali.
Naravno, zato što bi on vama uzvratio opet nekim opisnim pridevima.
Kojim? Velik nos – velik ponos, gospođo Gojković. On meni nema čime da uzvrati.
Zavisi ko vas kroz kakvu dioptriju gleda.
To se valjda zna. Duge uši, može samo ko helikopter da leti. Dozvolite mi da završim ovo, neću dugo. Nisam čak mislio ni punih 20 minuta. Ja vas pozivam da na vreme vodite računa o korektnosti prema opoziciji. Nije opozicija ovde da bi vi imali koga da progonite i nad kim da se iživljavate. Ja sam bio i u vlasti i u opoziciji, mnogo duže u opoziciji, ali bar kad smo bili na vlasti nismo gonili opoziciju. Dajte jedan jedini primer da smo gonili opoziciju. I vi ste, naprednjaci, kroz našu stranku bili tada na vlasti, ne smejte se. Vodili smo o tome računa. Mnogi nisu vodili, pa im se razbilo o glavu. Socijalisti su hteli da imaju sve pod svojom kontrolom. Izgubili su sve i sad se jagme da imaju neko parče, i dovoljni, zadovoljni. Dobiju malo parčence, zadovoljni. Dosmanlije, imali sve. Sećate se šta su radili kada su imali većinu u Skupštini? Celu Koštunicinu stranku jednim potezom su izbacili iz Skupštine. Mi smo odbili da budemo i u jednom radnom telu i nismo hteli da uzmemo ni mesto potpredsednika Skupštine, jer je Čedomir Jovanović sam tamo vodio računa kad će se koji odbor formirati, a mi tražili da se sve unapred odredi, da se dogovori. Ovog puta nećemo da se odričemo ničega što nam pripada, a što nam vi ne otmete. Sada nam je malo strategija drugačija, ali ćemo uvek ukazivati javnosti na ono što radite. Ne može ljudi tako. Lako je ovde progoniti opoziciju, ali oni koji posmatraju kako vi progonite opoziciju nikad nisu na vašoj strani, vodite računa. Ovo na izborima - danas ovako, sutra onako, gotovo. Onda oni koji ostanu ostvare velike zasluge, kao gospođa Obradović posle traže zaštitu. Mi još imamo ljudi iz starog režima koji traže zaštitu. Upitajmo se zašto. Niko ih ne ugrožava. Njihova ih svest ugrožava, nečista savest i zato traže zaštitu. Ko će ugrožavati sada nekoga ko je odavno izgubio vlast? Niko. Drugo što sam hteo da pomenem ovog puta, dakle, da ponovim samo zahtev ili predlog, kako hoćete, da se ovo pitanje vrati na doradu i da se napravi jedan dobar sporazum i da taj sporazum bude i u kvantitativnom i u kvalitativnom smislu proporcionalan. Nećemo vam otimati nijedan procenat na osnovu broja poslanika, ali insistiramo da se poštuju i naši procenti, i kvantitativno i kvalitativno. Želim da iskoristim ovu priliku, pošto je reč o podudarnoj temi, pošto je ovde već napravljen Predlog odluke o utvrđivanju sastava Parlamentarnog odbora za stabilizaciju i pridruživanje i Predlog odluke o dopuni Odluke o izboru članova i zamenika članova odbora Narodne skupštine, mi smo hteli da podnesemo zahtev za dopunu dnevnog reda, ali nemamo dovoljno potpisa, pa ćemo to za prvo redovno zasedanje. Mi imamo ideju, predlog da formiramo skupštinsku komisiju koja bi vršila nadzor nad uslovima zatočenja Srba optuženih i osuđenih pred Haškim tribunalom. Njima je situacija stravična. Među njima više niko zdrav nema. Niko. Od ovih koji su sad u zatvoru, možemo da očekujemo samo u limenom odelu da se vraćaju. Uslovi su najgori onima koji su otišli na izdržavanje. Niko ih posetio nije. Država daje neki minimalni iznos mesečno za one koji su u Ševeningenu. Znate, tamo je jedna paprika, jedna zelena paprika bila evro i 65 centi. Za one koji su otišli na izdržavanje država ne daje ništa, osim jedne ili dve karte godišnje. Oni su tamo u situaciji da moraju da se hrane na kantini. Ne mogu, nemaju. Ne može cela porodica da im dođe. Smisao ove komisije bi bio da povremeno obilazi sve Srbe haške zatočenike i da se na licu mesta uverava o uslovima koji vladaju u tim robijašnicama. Onda, naravno, redovno da podnosi izveštaj Narodnoj skupštini i da preduzima određene adekvatne mere pred državnim organima da se njihov položaj koliko toliko popravi. Posebno da se iniciraju nadležni državni organi da obnove zahtev da svi haški osuđenici ovde u Srbiji robijaju. Bilo je mene, znam ja šta je bilo. Slali ste vi meni neke deputate, pa nisam hteo da razgovaram, rekao sam – igram šah, to mi je važnije. Čim ste došli na vlast, vi ste se razleteli da pokažete brigu, pa je išao ministar pravde, valjda, pa je išao Tomin savetnik Oliver Antić. Je li tako? Došli, popričali i gotovo, otišli. U stvari, imao sam utisak da su samo mene lovili tamo. Na prepad me ulovi, kako se zove onaj što je bio državni sekretar u Ministarstvu policije? Ja zvao konzula da mi overi neki potpis, kad on iskoči. Ko si ti? Kao da smo najrođeniji pozdravlja se sa mnom. Ko si ti? Božović. Koji Božović? Kaže – znamo se. Nikad se u životu nismo sreli. Ne mogu vam reći šta sam mu sve posle rekao na to, nije se on hvalio sigurno, nije u tome poenta. Poenta je u tome da država vodi brigu o srpskim junacima koji stradaju jer su branili otadžbinu. Ima nekolicina koji su vršili zločine. Oni su u ogromnoj manjini. Ogromna većina je časno branila otadžbinu. Na primer, oni to priznaju. General Pavković je osuđen samo zato što kažu da je bio blizak Miloševiću. Pročitajte mu presudu. Lazareviću su priznali da je svaki put kad bi čuo za neki zločin, ubistvo, pljačku, napad itd, obaveštavao vojno-istražne organe, ali su ga opet osudili na 14 godina jer nije obustavio sva ratna dejstva dok se istraga ne završi. Možete misliti kakva logika. Predsednik Republike Srpske Krajine, Milan Martić, potpuno nevin osuđen. Gađao Zagreb dok su Hrvati tukli krajiške gradove. On ispalio sedam raketa, a oni ispalili hiljade.
Poslaniče, vratite se sada na temu, imate još dve minute. Shvatili smo suštinu predlaganja pododbora.
Imam još dva minuta, dozvolite da završim. Dakle, postoji ogroman broj razloga da se to učini. Radovan Karadžić je bolestan, Ratko Mladić je bolestan, teško da će dočekati izricanje presude, Milan Martić je teško bolestan, ima ogroman šećer, sam sebi mora injekcije da daje i mnogi drugi. Čak postoje dvojica kojima naše državne vlasti ne daju ni srpsko državljanstvo. Jedan je decenijama živeo u Srbiji, ostvarivao pravo glasa u Srbiji, glasao na svim izborima, suđeno u Beogradu, pa mu u presudi stoji da je državljanin Srbije. Kada smo glasali u Hagu, i on je dobijao poziv za glasanje i glasao, a ne može državljanstvo da dobije. A važno je državljanstvo i ovoj dvojici koji nemaju, u slučaju da Savet bezbednosti zaista odluči da ih pošalje na izdržavanje u svoju zemlju. Njih će onda poslati u Zenicu. Hteo sam da danas ovim povodom koji je sličan izložim ovu ideju, ali pismeno ćete uskoro dobiti naš predlog.
Zahvaljujem. Samo sekund jedan da vidim sa Arsićem nešto. Hvala. Moja greška je bila, nisam videla dobro materijal. Kao predlagač, samo kratko da vam odgovorim za ideju predlaganja. To bi moglo da bude u skladu sa članom 44. pododbor ili radna grupa u okviru Odbora za pravosuđe. Pošto ne može novi zbog Poslovnika, odbori su već predviđeni.
Valjda ćemo novi Poslovnik uskoro doneti.
Jednog dana, ali sada dok radimo po ovom Poslovniku, znači, član 44. Odbor za pravosuđe može da razmotri i eventualno usvoji vaš predlog, ako bude bilo razumevanja kod poslanika drugih. Za primedbe da poslanička grupa SRS nije dovoljno zastupljena na predsedničkim mestima, tri mesta inače imate u vrlo važnim delegacijama, po meni su sve važne.
Ali nisu podjednako. Da onda stavimo u bubanj pa da izvlačimo ko će u koju, ako su sve važne.
Ne možemo da stavljamo delegacije i poslanike u bubanj. Ja sam protiv revolucionarnih ideja. Juče smo čuli na društvenim mrežama svakakve ideje kakvi smo mi, a sada još u bubanj da stavljamo poslanike, tome nisam sklona zaista. Bili smo u bubnju za vreme izbora. Za predsednička mesta zaista ne mogu, kao predlagač, da se složim sa vama. Ne sećam se devedesetih, tih delegacija koje smo mi, ja sam bila deo onda određene vladajuće većine, tako delili baš velikodušno poslanicima opozicionih stranaka, kojih je bilo znatno manje proporcionalno u parlamentu Savezne Republike Jugoslavije. Tako da, ne znam, ali istorijski ću se potruditi da sećanje vratim malo nazad i da vidim po arhivama šta smo mi tako velikodušno davali opozicionim poslanicima. Mislim da im nismo davali ništa. Možda su oni ovako kao članovi delegacija pa su ad hok stavljani da nas predstavljaju u državama, ali zvanične delegacije ne. Ima tu još ljudi koji su bili u parlamentu ili učesnici političkog života devedesetih. Ne sećam se da li su bili na čelu nekakvih delegacija. Jel tako, poslaniče Živkoviću? Da li se vi sećate toga? Ne baš. Jeste li bili predsednik neke delegacije? Ne. Hvala. Svakako Poslovnik, pa Marija Obradović ima repliku. Izvolite, Poslovnik, Aleksandar Martinović.
Zahvaljujem se, gospođo Gojković. Dame i gospodo narodni poslanici, neću se osvrtati na ove lične uvrede gospodina Šešelja, neka nastavi tako i dalje, ali sam dužan da kažem nekoliko stvari, odnosno da se osvrnem na nekoliko stvari koje vređaju dostojanstvo Narodne skupštine. Prvo, gospodine Šešelj, nije mi jasno kako možete da kažete da ste progonjeni u državi čija Vlada je trpela ogromne pritiske i trpi i dan-danas zato što neće vas, Vjericu Radetu, Jovu Ostojića i Petra Jojića da izruči Haškom tribunalu? Vi kažete danas kako je opozicija u Srbiji progonjena. To jednostavno nije tačno. Druga stvar, nemojte da iznosite neistine i da obmanjujete građane Srbije oko toga da nije bilo nikakvih konsultacija. To što vi lično niste hteli da dođete na konsultacije jer mislite da ste neko veličanstvo koje ne treba da razgovara sa Veroljubom Arsićem i sa mnom, to je vaš problem. Vi ste poslali Vjericu Radetu. Evo Vjerice žive i zdrave. Jesam li pitao Vjericu da li ste zainteresovani, kao poslanička grupa, da Milorad Mirčić bude predsednik delegacije u Interparlamentarnoj skupštini pravoslavlja? Na to je gospođa Vjerica Radeta rekla – to je neka bezvezna delegacija. Ja sam je pitao – pa kako potpredsednika stranke stavljate u bezveznu delegaciju? Kaže – šta je to vas briga, to je naš problem, nećemo mi to. Dakle, konsultacija je bilo, ali ne možete vi unapred da kažete – mene zanima ta, ta i ta delegacija i ako mi to ne date onda ste vi diktatori, zlikovci, autokrate, u Srbiji nema demokratije itd. Kao što sam rekao i za odbore, tako kažem i za delegacije. Kažite mi u kom članu Poslovnika postoji to vaše bodovanje, ti vaši kriterijumi – ovaj odbor je najvažniji, ovaj je srednje važan, ovaj je nevažan, ovaj je bezvezan, isto tako i za delegacije. Svi odbori su podjednako važni, sve delegacije su podjednako važne. Svako ko radi u bilo kom odboru, svako ko ide u bilo koju delegaciju radi u korist građana Srbije.
Hvala. Poslaniče, vreme. Član 107. Reč ima Marija Obradović, replika. Izvolite.
Moguće je da sam pogrešila kada sam izgovorila tu reč na sednici Odbora za spoljne poslove i moguće je da to nije primereno u ovako visokom domu, naročito ne narodnom poslaniku, ali ja sam u tom trenutku izgovorila glasno ono što su svi mislili i ono što je očigledno svih ovih dana zasedanja. Evo, ima poslanika koji mi potvrđuju glavom i iz opozicionih stranaka. Ono što rade poslanici SRS, to srpski radikali, to je neka priča bila i prošla i to je neka naša prošlost. Ovo su samo poslanici SRS. Kako se oni oživljavaju, kako oni zloupotrebljavaju ovaj Poslovnik, to što imaju prostor u medijima, to je zaista za Fakultet političkih nauka, za neku drugu vrstu društvenih nauka koje izučavaju te fenomene na političkoj sceni Srbije. U Skupštini, u politici, nažalost, računamo matematički. Da nije tako, onda ne bismo ni računali jedan čovek – jedan glas na izborima, nego bismo to različito bodovali. Dakle, jedan čovek – jedan glas. Što se tiče SRS, 300 i nešto hiljada glasova, i svaki glas poštujem i uvažavam, znači samo 8%, u odnosu na SNS koja ima 48%.
Vreme, poslanice, molim vas. Hvala.
Kada se to prevede u mandate poslaničke, a postoje i neki mehanizmi kojima to računamo, onda nam je apsolutno jasno da SRS ne želi da se ozbiljno ponaša u parlamentu i da prihvata ono što im pripada, nego jednostavno hoće da zamajava javnost.
Hvala. Molim vas da se pridržavate vremena. Svima dam 10, 15 sekundi, jer ne mogu stvarno da budem ovde kao u školi, ali nemojte to da zloupotrebljavate. Velika je lista uvaženi poslaniče Milojčiću, da vidim ko se sve javlja po Poslovniku. Izvolite.
Hvala. Reklamiram član 106. govornik može da govori samo o tački dnevnog reda. Ovo nije brakorazvodna parnica između SNS i SRS i završiću. Podsetio bih uvaženu koleginicu i SNS koja je prozvala mene lično na sednici Odbora za kontrolu službi bezbednosti kako mi demokrate punimo svoje džepove. Ja sam tad uvaženoj koleginici ponudio da mi zamenimo naše bankovne račune, ali se koleginica nije odazvala na taj poziv i ovom prilikom je najlepše molim da zamenimo svoje bankovne račune, da ja njoj dam svoj, a ona meni svoj i da vidimo ko puni svoje račune. Hvala puno.
Hvala vama. U replikama se niko ne drži dnevnog reda. To vam je jasno. Tu svako svakom kaže ono šta misli da mu kaže zbog prethodnih rečenica. Ali, jedno vreme ću pustiti da razgovaraju, sad poslanici malo šire pa ćemo se vratiti opet da vidim ko će po Poslovniku. Reč ima Nemanja Šarović.
Gospođo Gojković, nije sporno i mi to i ne tražimo da vi ograničavate kao predsednik Narodne skupštine…
Samo ćete mi reći član da mogu da pratim.
Član 27. povredili ste.
Opet.
Da. Član 107. i član 27.
Član 107. je sada bio, tako da ne može. Ne možete šta vi mislite govoriti, 107. ne može, član 27. recite kad sam povredila Poslovnik? Od Martinovića do sada kad sam uspela da povredim Poslovnik.
Ako uspem da dođem do reči ja ću vam objasniti.
Moram da sečem odmah kad ne navedete isti član Poslovnika.
Gospođo Gojković, ako saslušate objašnjenje biće vam jasno i onda tek kada ja dam objašnjenje vi ćete na osnovu njega moći…
Ali onda prođe dve minute zloupotrebe Poslovnika. Dugo niste bili u parlamentu, pa ste se malo opustili. Ne, nikad se to ne zna šta je ko radio u pauzi. (Nemanja Šarović, s mesta: Gospođo Gojković, molim vas…) Ja sam vas isključila, nemojte sada da pričate. Nisam vam dala reč. Morate da kažete odmah koji član da bih mogla odmah da reagujem, jer postoji odredba člana koji govori da ne može jedan te isti član da se koristi stalno, pošto je iskorišćen. Neću mu dati dok ne završim. Ne vredi poslanice Jovanović da mi sugerišete. Znači, pošto je član 107. bio, član 27. bio i član 106. ili da se pozovete na neki novi ili da sačekate, da mi pružite šansu da povredim Poslovnik. Izvolite. (Nemanja Šarović, s mesta: Upravo ste ga povredili sada i sada tražim povredu Poslovnika.) E, to ne može. Hvala nemate reč, jer očigledna je namera da zloupotrebite. Dakle, Vjerica Radeta ima pravo na repliku. Prvo Vjerica Radeta, jer je ona pre vas.Izvolite, Vjerica Radeta, replika. Samo me podsetite kome?
Replika Martinoviću za kojeg ne znam ko ga gde šalje. Mene niko nigde nije poslao, ja sam kao član poslaničke grupe SRS u dogovoru sa poslaničkom grupom bila na konsultacijama vezano za parlamentarne delegacije. Martinović se pojavio samo poslednjeg dana kada je trebalo da nam saopšti ko će biti šefovi delegacija. Arsić je vodio te konsultacije i bukvalno išao od jedne do druge parlamentarne delegaciji i svaki put gleda u Martinovića. On je rekao predlažemo tog i tog, i tačno da kad su došli do ove delegacije pravoslavne, kako se zove, da, tada je pitao Arsić da li je neko zainteresovan, tek tada je pitao da li je neko zainteresovan za ovu parlamentarnu grupu. Niko nije bio zainteresovan, svi smo sedeli i ničim izazvan Martinović je rekao – hoćete li vi Vjerice da date predsednika za ovu parlamentarnu grupu. Ja sam i tada rekla i sad kažem – ko ste vi da nama dajete, nećemo. Ja sam razgovarala u toku konsultacija, bili smo zainteresovani za mesto predsednika parlamentarne grupe ODKB, a ovo što vi mislite da možete tek tako da dajete, vi ste uzeli najvažnije što je tačno, delegacije. Ta njegova demagoška priča, sve su delegacije iste i tako dalje, ako jesu zašto naprednjaci nemaju ni člana u toj delegaciji. Isto je pokušao da uradi i sa odborima kad je obmanjivao javnost da se konsultovao oko predsednika odbora.
Vreme. Hvala vam. Zahvaljujem se. Samo momenat, recite poslanicima iz grupe da ne dižu Poslovnike, moraću prednost njima da dam, ali pošto sam predlagač samo da odgovorim. Znači, konsultacija je bilo, to je nesporno, očigledno. Moguće da ste bili na sastanku, da ste vi razgovarali. Molim vas, postoji procedura kako se to radi, kada budete jednoga dana većina vi ćete okupiti sve na jednom mestu pa ćete se svađati po ceo dan i raspravljati. Ali, suština ove rasprave, pošto nisam imala vremena lično da to radim, moje pravo je po Poslovniku da odredim nekoga odpotpredsednika da umesto mene rade. Suština je što poslanička grupa SRS nije dobila mesto predsednika parlamentarne delegacije ODKB. To je nesporno i to treba da znaju svi poslanici i javnost i to je tako. Niste dobili i bože moj, šta da radimo. Očigledno je vladajućoj većini i ta delegacija veoma bitna delegacija. Ali, istine radi zbog poslaničke grupa koje nemaju mesto a imaju taktike i sad sam i to saznala od gospodina Đurišića, žao mi je što nije došlo do dogovora, u okviru liste na kojoj je učestvovao na izborima, ali videćemo da li ima prostora da ipak i ta poslanička grupa bude zastupljena u nekoj delegaciji. Ja sam spremna za razgovor, da vidimo kako možemo u budućnosti i takav problem da rešimo, a Radikali, profesor doktor Milovan Bojić i Savetu Evrope, ako ne želi, želi da možda odustane od toga, drugi će to sigurno prihvatiti u Interparlamentarnoj uniji pravoslavne, Milorad Mirčić, u parlamentarnoj skupštini organizaciji dogovor o kolektivnoj bezbednosti, profesor doktor Vojislav Šešelj. Znači, sasvim procentualno zastupljen u veoma bitnim delegacijama. Što se tiče delegacije Interparlamentarne unije po Poslovniku i po pravilima te organizacije predsednik parlamenta je i predsedik te delegacije. Tako da i da želim ne mogu to da ustupim nekom drugom, a ne želim. Replika. Molim vas, prvo se prijavite u sistem. Izvinjavam se vama, Martinoviću, Marija Obradović da odgovori poslaniku Vojislavu Šešelju, a vi onda da odgovorite poslaniku Vjerici Radeti.
Potpredsednik SNS Marija Obradović je ne samo potvrdila da je nas srpske radikale uporedila sa majmunima, rekavši da smo dovedeni da glumimo majmune u Narodnoj skupštini, nego je to sad proširila na celu opoziciju u Skupštini, a posebno na nas koji smo bili majmuni jer smo šest sati strpljivo sedeli i slušali ekspoze mandatara koji je oborio svetski rekord u govoru u Narodnoj skupštini. Zbog toga smo majmuni ispali. Vi hoćete da predstavite ovde da opozicija progoni vlast, da opozicija šikanira vlast, da opozicija maltretira vlast i to radite od prvog dana. Koliko ste napadali Dragoljuba Mićunovića, jer je odložio sednicu,jer se vama žurilo? Posle smo videli da vam se nije žurilo. Dakle, kada nešto hoćete da izganjate na „ho-ruk“ sistemu, to radite ne razmišljajući imate li konkretnu potrebu ili nemate. Nego, hajde udri, jaki smo, udri po opoziciji. Vi kažete, gospođo Gojković - kada mi jednog dana budemo vlast; ja se nadam da ćete vi i onda biti sastavni deo vladajuće većine. Niste me čuli? Hoćete da ponovim?
Čula sam sve, sve sam čula pažljivo, ali ne želim da učestvujem u raspravi. Reč ima Aleksandar Martinović. Izvolite.
Jako je teško razgovarati sa ljudima koji neće da prihvate istinu. Dakle, gospođu Vjericu Radetu, je očigledno neko poslao na sastanak sa gospodinom Arsićem, jer su bili pozvani predsednici poslaničkih grupa. Ja sam na taj sastanak došao, kao predsednik poslaničke grupe. Na taj sastanak nije došao ni predsednik, ni zamenik predsednika poslaničke grupe SRS, što je njihovo pravo, ja protiv toga nemam ništa, došla je gospođa Vjerica Radeta, sa ultimatumom – mi tražimo da imamo šefa delegacije u ODKB-u. Kada smo došli do te delegacije, kojoj gospođa Radeta ne zna ni naziv, Interparlamentarna skupština pravoslavlja, ja sam imao dogovor, evo ga živog, Aleksandra Čotrića, sa izborne liste Aleksandar Vučića – Srbija pobeđuje, znači imao sam dogovor sa čovekom, pošto je već bio prethodno šef te delegacije, da i dalje bude šef te delegacije i njegovo ime sam imao napisano ispred sebe, Aleksandar Čotrić, šef delegacije u Interparlamentarnoj skupštini pravoslavlja. Pošto sam video, da kolege iz SRS ne žele ništa drugo sem ODKB-a ponudio sam im, evo pošto ODKB ne možete da dobijete, jer ga je formirala poslanička grupa SNS, mislim tu našu parlamentarnu delegaciju pri ODKB, da li želite da gospodin Milorad Mirčić bude predsednik te delegacije? Dobro gospodine Mirčiću hajde, Šešelj se danas žali šta je rečeno na sednici Odbora, a vi ste pre dva dana meni ovde rekli, jedi, da ne kažem šta, nije bitno. (Vojislav Šešelj, s mesta: On nije vlast.) Ma nije bitno, poslanike, nije bitno, na šta je gospođa Vjerica Radeta, rekla - ma to je neka bezvezna delegacija, nećemo mi tu; a ja sam pitao – pa kako bezvezna delegacija, kada predsednika stranke šaljete u tu delegaciju? Dakle, konsultacija je bilo.
Hvala. Pošto je meni kao predsedavajućoj sve jasno kako su tekle konsultacije i da je ovo najbolji mogući predlog koji je izašao nakon tih konsultacija, nema više replika, zatvaram krug replika, to je isto moje pravo. Dajem reč dalje ovlašćenim predstavnicima da govore, ako žele da govore. (Nemanja Šarović, s mesta: Po Poslovniku sam se javio.) Ne možete mene da prekidate, kada vam god padne na pamet, da me prekinete i kažete onda Poslovnik. Izvolite, Veroljub Arsić. Ne ovako, izvinjavam se, hoćete vi sada gospodine Arsiću, ili ne? Manji ka većim. Đorđe Komlenski. Izvolite. Vaša je poslanička najveća, tako da će te sačekati.
Hvala. Dame i gospodo, drugarice i drugovi, poslanička grupa Pokreta socijalista narodne seljačke i Ujedinjene seljačke stranke će glasati za ove predloge, ne zato što ima i između ostalog i svoje predstavnike u njima, već zato što ovakvi predlozi odražavaju najpribližniji, mogući, adekvatan i odgovarajući pregled, sastav ovog Parlamenta i reprezentuje ga na jedan najpribližnijinačin koji je moguć nekom idealnom rešenju. Idealna rešenja ne postoje, da bi tako nešto postojalo svaka delegacija bi verovatno trebala da ima 250 predsednika, zamenika i članova. Pošto to nije slučaj, sve je stvar kompromisa, dogovora, a nadasve predloženih kandidata i rezultata koje su pojedine političke grupacije ostvarile na izborima. Ja neću govoriti van ove teme, ali moram reći da sam prisustvovao razgovorima i ono što je najvažnije i očigledno građani Republike Srbije treba da znaju, tamo gde nisu bile uključene kamere, razgovor je bio sasvim jasan, pristojan i korektan i nije bilo ovih teških reči koje su verovatno ostavljene za televizijski prenos da bi neko ovde predstavljao da je ugrožen na bilo koji način. Toga nije bilo. Činjenica je da je tačno da je predstavnik SRS na toj konsultaciji insistirao na mestu predsednika delegacije ODKB i insistirao da to bude gospodin Vojislav Šešelj, ali isto tako i činjenica da je krajnje korektno u razgovoru od strane gospodina Martinovića ponuđeno da gospodin Mirčić bude predsednik delegacije u Interparlamentarnoj skupštini pravoslavlja. Ja ne znam neki drugih način na koji bi se uopšte dogovorima moglo postići bolje rešenje, osim da se razgovara. Ultimativni stavovi nikada nisu bili dobri i nisu mogli doneti odgovarajući rezultat. Prema tome, i oni koji nisu učestvovali u ovim razgovorima i konsultacijama sami za sebe snose odgovornost zašto neki njihovi predstavnici nisu u delegacijama tamo gde su se oni nadali i očekivali. Ono što stoji, a to je da nije bilo nikakvog međusobnog ni dogovora ni komunikacije, čak ni volje ni želje među različitim opozicionim grupacijama da jedni drugima izađu u susret tamo gde su smatrali da imaju možda bolje predloge, možda bolje kandidate, gde su bili zainteresovaniji za članstvo u određenim odborima, već su se tvrdoglavo držali svega onoga što im je dato i hteli samo da dobiju više. Krajnji ishod ovakvih razgovora i dogovora je ovo što se danas nalazi pred nama. Bolje rešenje očigledno nije moglo da se postigne, a predlog koji ste vi izneli vezano za moguće promene kao predsedavajući u nekom budućem periodu podržavamo. Mislim da inicijativa koja je vezana za Haške osuđenike treba da nađe mesto u ovom parlamentu na odgovarajući način. Bez obzira, ne treba čekati promene Poslovnika, već iznaći mogućnost da se na institucionalan način Republika Srbija posveti tom problemu i da ga prati bolje u budućem periodu. Hvala.
Dejan Nikolić.
Poštovana predsednice, dame i gospodo narodni poslanici, DS će podržati predlog parlamentaraca u delegacijama. Tačno je da je bilo, da budem potpuno iskren, bilo je konsultacija, postignuti su na kraju i neki dogovori i zbog toga ćemo podržati ovaj predlog. Imam, zapravo hoću da iznesem i nekoliko stavova DS, da ukažem na nešto za šta smo se zalagali i na tim konsultacijama. Naime, broj poslanika koje je poslanička grupa dobila se određuje pod izvesnim količnikom. Taj količnik je ispoštovan, DS je dobila četiri člana u delegacijama, jednog zamenika. Po tom količniku na osnovu broja poslanika, toliko DS pripada, to je razlog zbog kojeg ćemo podržati. Međutim, ono za šta smo se mi zalagali na tim konsultacijama i mislim da je bilo vrlo svrsishodno, korisno za naš parlament i za Srbiju, to je da DS dobije predstavnike u Parlamentarnoj skupštini Saveta Evrope i OEBS iz nekoliko vrlo važnih razloga. Mi smo tamo dugi niz godina imali predstavnike, odnosno predstavnice koje su se svojim aktivizmom, zalaganjem uspele da izgrade vrlo važne pozicije. Predstavnica DS je potpredsednica druge najveće parlamentarne grupe u Skupštini Saveta Evrope i to je možda manje bitno, jer ostaviću mogućnost da i ostali poslanici koji sada budu i ostali poslanici koji su do sada bili i bili vrlo aktivni, to hoću da kažem, izgrade takođe važne pozicije za Srbiju i naš parlament, ali je za to potrebno puno vremena i puno zalaganja. Međutim, ono što je možda najvažnije, poslanice DS koje su bile predstavnice u Savetu Evrope su izabrane za izvestioca vrlo važnih izveštaja u Savetu Evrope, u Parlamentarnoj skupštini Saveta Evrope. Nataša Vučković je izabrana za izvestioca za Tursku u Parlamentarnoj skupštini Saveta Evrope na mandat od pet godina. To pitanje je sada vrlo aktuelno. Srbija bi dobila jednu vrlo aktuelnu temu i dobila vrlo veliku vidljivost u Parlamentarnoj skupštini Saveta Evrope. Mi danas time što DS nema svoje predstavnike u Savetu Evrope, u Parlamentarnoj skupštini Saveta Evrope gubimo ovu poziciju i gubimo vrlo važno mesto u možda najvažnijoj delegaciji. Takođe, Vesna Marjanović je izabrana za izvestioca za vrlo važnu temu. Tema za koju je ona izabrana je - Novi način političkog uticaja na nezavisno novinarstvo. Ta tema je u celoj Evropi je vrlo aktuelna. Ona će prekinuti ovaj izveštaj. Mi nećemo dobiti izvestioca za ovaj izveštaj. Takođe, gubimo na vidljivosti i na aktivizmu u Parlamentarnoj skupštini Saveta Evrope. Zato mislim da je bilo vrlo važno, to je argument i činjenica koju smo izneli na tim konsultacijama, zašto je bilo važno da DS dobije predstavnika u Savetu Evrope. Mislim na kraju da bez predstavnika DS, odnosno konkretno poslanice koje smo mi predložili gubimo na iskustvu i gubimo vrlo važne pozicije u ovako važnoj delegaciji. Zato mislim da je i naš parlament i Srbija na gubitku sa ovakvim delegacijama. Međutim, na kraju jesmo postigli dogovor. Ispoštovan je taj količnik. Na kraju, podržaćemo ovaj predlog. Hvala.
Hvala. Reč ima narodni poslanik Boško Obradović.
Poštovane kolege narodni poslanici, pomaže Bog svima. Ja bih želeo da ukažem na nekoliko stvari u ovom objedinjenom pretresu koje su sporne za poslaničku grupu Dveri, iako mi, kao što smo to učinili i u slučaju kada su birani članovi skupštinskih odbora, smo spremni da preuzmemo odgovornost za sva ona mesta koja ste nam zapravo vi dodelili. Osnovni problem sa kojim se suočavamo i u stalnim delegacijama, kao što je bio problem i u dogovorima oko članova i zamenika članova skupštinskih odbora, jeste nešto što sam i tada naglasio i sada ću ponoviti. Tačno je, vi ste kao vlast ispoštovali količnik, odnosno proporcionalnu zastupljenost svih poslaničkih grupa u skupštinskim odborima i u stalnim delegacijama, ali ste mesta u određenim skupštinskim odborima i mesta u određenim stalnim delegacijama vi dodeljivali svakome onako kako ste vi mislili da treba da bude dodeljeno, a ne onako kako smo mi to predlagali. U redu je, vi ste vlast, imate većinu, možete da se bahatite, možete da radite kako mislite da treba ili kako mislite da ćete nauditi opoziciji ili već ne znam kojom logikom se vi rukovodite, ali je red da vam ja ukažem na to. Znači, ispoštovali ste jednu stvar, dali ste proporcionalnu zastupljenost svim opozicionim listama, ali uglavnom niste ispoštovali predloge koje su davale opozicije, mislim konkretno na poslaničku grupu Dveri, za zastupljenost u određenim skupštinskim odborima, za zastupljenost u određenim stalnim delegacijama. Opet kažem, vi ste većina, možete kako hoćete, ne možete samo dokle hoćete. Mi poštujemo, vi ste nas zadužili da ćemo biti u tim skupštinskim odborima, da ćemo biti u tim stalnim delegacijama. Bićemo, prihvatamo odgovornost, ništa nije sporno. Nije onako kako smo mi predlagali, onako je kako ste vi praktično naložili. Mi ćemo se truditi da kao narodni poslanici obavljamo svoj posao kvalitetno, bez obzira na koji skupštinski odbor ili stalnu delegaciju ste nas vi praktično poslali. Mislim da je važno da se to konstatuje. To je činjenica. Neka neko od vas ospori ako nešto nisam tačno rekao. Šta je za nas ovde dodatno sporno? Sporno je i po mom mišljenju najspornije što do sada nije bilo konsultacija između predsednika poslaničkih grupa u ovoj Skupštini sa predsednikom Skupštine Srbije, zajedničkih konsultacija, gospodine Martinoviću, svih predsednika poslaničkih grupa. Nemojte mahati glavom, nego pažljivo slušajte. Dakle, do sada nije održan jedan jedini sastanak, zajednički sastanak svih predsednika poslaničkih grupa, da bismo se bilo šta zajednički dogovorili, ni jedan, a dva i po meseca je novi saziv Narodne skupštine Republike Srbije u toku. Za ta dva i po meseca nije održan jedan jedini sastanak predsednika Narodne skupštine sa predsednicima poslaničkih grupa. To govori o odnosu vlasti prema opoziciji. Šta takođe nije održano, nešto što nalaže Poslovnik o radu Narodne skupštine? To je kolegijum Narodne skupštine. Pogledajte član 34, koji kaže – kolegijum Narodne skupštine čine predsednik Narodne skupštine, potpredsednici Narodne skupštine i predsednici poslaničkih grupa u Narodnoj skupštini. Dakle, kolegijum Narodne skupštine, koji predviđa Poslovnik o radu Narodne skupštine, za dva i po meseca takođe ni jednom se nije sastao. Šta je zapravo bilo u međuvremenu? Bilo je pojedinačnih konsultacija ili predsednika poslaničke grupe SNS gospodina Martinovića ili potpredsednika Narodne skupštine gospodina Arsića sa pojedinačnim predsednicima poslaničkih grupa, što nije isto kao zajedničke konsultacije svih predsednika poslaničkih grupa sa predsednikom Skupštine. Mene je konkretno pozvao gospodin Martinović i kaže – da li poslanička grupa Dveri prihvatila mesto predsednika skupštinskog Odbora za dijasporu? Ja kažem, i pisao sam pre mesec i po dana predsedniku Narodne skupštine da je neophodno da imamo zajedničke konsultacija svih predsednika poslaničkih grupa. Do danas ih nije bilo. I tada sam rekao gospodinu Martinoviću da je to način kako treba da dogovorimo sva predsednička mesta i u skupštinskim odborima. Rekao sam, naravno, da mislim da Dveri imaju kandidata za predsednika skupštinskog Odbora za dijasporu i mislim da su Dveri najkompetentnije i najbolje upoznate sa situacijom u dijaspori. Lično sam obišao više od 60 srpskih zajednica u Evropi, Kanadi, Americi, Australiji i Južnoj Africi. Bio sam i u Haškom tribunalu, sreo sam gospodina Šešelja tamo sticajem okolnosti. Hoću da kažem da mislim da zaista Dveri imaju kapacitet da vode taj odbor. Mi smo to mesto prihvatili. Ali, to nije isto kao kada sednu svi šefovi poslaničkih grupa sa predsednikom Skupštine i zajednički se dogovaraju. Mora da se poštuje proporcionalnost. Mi nismo najveća opoziciona grupa, mi smo toga svesni, iako tvrdimo da imamo najkompetentniju ličnost za mesto predsednika ovog skupštinskog odbora, a možda i nekog drugog, recimo, Odbora za poljoprivredu. Ali, to je sada tema oko koje bi trebalo da razgovaraju predsednici poslaničkih grupa. Druga stvar koja je važna, bila je važna da se prenese radi javnosti i istine, jeste razgovor sa gospodinom potpredsednikom Skupštine, gospodinom Arsićem, koji je u jednom trenutku rekao da ukoliko DS ne bude želela da prihvati mesta u stalnim delegacijama zbog spora sa podelom kvota, da će se deliti ta mesta drugima. Takođe sam rekao da ne želim da kao opoziciona poslanička grupa uzimam bilo koja mesta bilo kojoj drugoj opozicionoj poslaničkoj grupi i da mi u tome nećemo da učestvujemo. Dakle, nastupao sam i nastupam, trudim se barem, veoma principijelno. Ovakve stvari, i tu sam u potpunosti saglasan sa gospodinom Šešeljom, u jednoj dobroj parlamentarnoj praksi trebalo bi da se dogovaraju, na ozbiljnim zajedničkim konsultacijama svih predsednika poslaničkih grupa sa predsednikom Skupštine. Mislim da mi to možemo da se dogovorimo. Svi realno znamo koliko smo osvojili glasova, koliko imamo poslanika, koliko nam procentualno sleduje. Mislim da ste mogli da pokažete jednu vrstu korektnosti i da opoziciji date više mesta predsednika skupštinskih odbora i više mesta šefova stalnih delegacija pri Parlamentarnoj skupštini. Niste dali. Smatrali ste da vi treba da uzmete sve, vi i vaši koalicioni partneri. Tačno je da ne piše u Poslovniku da treba da date opoziciji bilo koje predsedničko mesto, ni iz skupštinskog odbora, ni iz stalne delegacije. Ja sam toga svestan. Poznajem Poslovnik. Ovde govorim o nekoj vrsti dobre parlamentarne, demokratske prakse, gde biste vi pokazali da cenite opoziciju, da neko iz opozicije ima neku stručnost i kompetentnost, da može da predstavlja državu i Narodnu skupštinu, možda bolje, nego vaš predstavnik u nekom skupštinskom odboru, u nekoj stalnoj delegaciji. Ja sam, recimo, potpuno siguran da je prof. dr Miladin Ševarlić deset do 100 puta kompetentniji za predsednika skupštinskog Odbora za poljoprivredu od gospodina Marijana Rističevića…
To ne možete tako da govorite. To je sada već uvredljivo. Molim vas. Nemojte da krenemo tim putem. Znači, ja nikako da objasnim poslanicima da mi nismo strukovno udruženje. Morate da shvatite već jednom, valjda ste shvatili kada ste ušli u politički život. Znači, niti smo komora, niti smo neko strukovno udruženje. Mi smo narodni poslanici. Ko je stručan, ko je kompetentan ne piše u Poslovniku.To određuje narod, građani Srbije, kada izađu na izbore i zaokruže listu. Lekcija broj 1. političkog života, a sve ostalo ovde što ćete izneti su uvrede za poslanike, odnosno za građane Srbije koji su odlučili da glasaju većinski za listu Aleksandar Vučić „Srbija pobeđuje“, pa i za one druge.
Da li mogu ja sada da nastavim, gospođo Gojković?
Zavisi kojim ćete putem krenuti.
Pravim putem, pravim putem.
Izvolite.
Dakle, vi me niste pažljivo slušali. Ja sam upravo rekao da vi imate većinu u ovom sazivu Narodne skupštine, da možete da uradite bilo šta, ali se postavlja pitanje – da li je to dobro što vi radite? Da li je to dobra parlamentarna praksa? Da li je to demokratija? Da li je to poštovanje opozicije? Da li su vaši kadrovi baš najstručniji i za određena mesta na koje ste ih postavili? To je za diskusiju. Ne vidim zašto vi neprestano imate problem, a to se nasledili očito od Aleksandra Vučića, da ne možete sekund da čujete suprotno mišljenje od vašeg, da ne možete da ispoštujete reč opozicije koja je toliko limitirana malom minutažom, da ja da sam na vašem mestu jednostavno uopšte ne bih komentarisao. Toliko su naši minuti skromni da ne možemo ni na koji način da vas ugrozimo. Tih par minuta koje imamo vi jednostavno ne možete saslušate mirno i ne možete da otrpite, da čujete suprotno mišljenje. Sad još jedna stvar, možda i najvažnija. U predlogu odluke o razrešenju, imenovanju članova i zamenika članova RIK ima jedna izuzetno dobra i jedna izuzetno loša stvar. Izuzetno dobra stvar je da se iz sastava starog RIK razrešava dr Miladin Kovačević član predstavnika Republičke organizacije nadležan za poslove statistike, direktno odgovoran za pokušaj izborne krađe pre nekoliko meseci. To je dobra stvar. Šta je loša stvar? Što se u novom sastavu RIK iznova predlaže za člana dr Miladin Kovačević predstavnik Republičke organizacije nadležan za poslove statistike, direktno odgovoran za pokušaj izborne krađe, što će ovaj Anketni odbor kada ga budemo formirali i dokazati. Da podsetim i vas i javnost ko je dr Miladin Kovačević? To je onaj koji je najodgovorniji što je za prvih nekoliko sati nakon izbora prebrojano 98,6% glasova, a onda četiri dana dr Miladin Kovačević na čelu svog statističkog tima nije mogao da prebroji 1,4 preostalih glasova. Šta je radio dr Kovačević četiri dana? Štelovao izborne rezultate, pokušavao da …
Poslaniče, vi tvrdite da vaša poslanička grupa u stvari nije ušla u parlament.
Ne razumem zašto me prekidate.
Iznosite neistinu. Ako je štelovao, štelovao da je vi uđete u parlament.
Otkud vama pravo da vi mene prekidate? Javite se za reč ako hoćete da polemišete.
Pravo? Pročitajte Poslovnik, ali nemojte samo ono što vam se sviđa, nego pročitajte čitav Poslovnik.
Govorim o kandidatu za člana RIK.
Da, ali ne možemo da iznosimo neke vaše insinuacije. To nije dozvoljeno.
Gospođo Gojković, ja razumem da bi najbolje bilo da ja govorim ono što mi vi napišete da govorim, ali to nije realno.
Ja ne pišem ni sebi govore, a kamoli poslanicima.
Ja govorim ono što mislim, a ne ono što vama odgovara.
Samo nije dozvoljeno da vređamo ljude.
Koga sam uvredio?
To nije dozvoljeno.
Znači, ako neko četiri dana ne može da izbroji 1,4% glasova.
Ispada da vi vređate vašu poslaničku grupu, što ne mogu da dozvolim, ja vas poštujem, jer za vas su glasali građani Srbije, i da vi sada govorite da je neko štelovao u vašu korist da bi vi ušli u parlament. Znači, saslušajte me šta sam rekla i šta želim da vam kažem.
Niste mi dozvolili da završim.
Zato ja vas izuzetno poštujem i smatram da niko nije štelovao.
Gospodin Kovačević je pokušao da ukrade glasova opozicije, da nekoliko opozicionih izbornih listi spusti ispod cenzusa. Direktan je učesnik pokušaja izborne krađe zajedno sa Dejanom Đurđevićem, predsednikom RIK. Predložili smo Anketni odbor koji će to da dokaže. Ja sam u prostorijama RIK utvrdio izbornu krađu u biračkom materijalu, fotografisao, snimio, pokazao javnosti.
Poslaniče, molim vas, morate se vratiti na temu.
Evo vraćam se.
Ne možete da govorite o nečemu što nije tema.
Evo, vraćam se na temu. Dakle, RIK je tema. Ponovo predlažete člana koji je direktno odgovoran za pokušaj izborne krađe. Mi ne možemo da budemo za to. Mi moramo da budemo protiv.
Ko je utvrdio to? Nemojte molim vas. Ovo je ozbiljno telo. Ko je to utvrdio? Imate li pravosnažnu presudu? Imate li bilo šta?
Ja sam utvrdio.
Vi ste utvrdili? Ne možete za govornicom da govorite takve stvari. Jeste da smo svi mi amnestirani od mnogih stvari ovde.
Gospođo Gojković, uzeli ste mi dva minuta i molim vas da mi ga nadoknadite.
Nisam vam uzela, ali nemojte da pričate takve stvari. Ja ću sada dati reč drugima i onda će oni da govore vama da ste vi ovo, ono, da ste učinili to krivično delo i da se pravimo kao da niko ništa ne kaže ni za koga ovde.
Hoćete li da mi uzmete preostalo vreme? Vi ste podneli krivične prijave protiv članova biračkog odbora na KiM, jer sam ja dokazao gde su pokradeni glasovi.
Gde ste dokazali?
Dokazao sam u podrumu RIK, gde sam fotografisao …
U podrumu? Tamo gde ste napadali i fizički i verbalno? To je čitava Srbija videla.
Čekajte, ako hoćete vi da polemišete samnom, javite se za reč.
Nemojte molim vas.
Ako hoćete vi da polemišete samnom, morate da se javite za reč.
Ne mogu to da dozvolim u parlamentu. (Poslanici SNS dobacuju: Oduzmite mu reč.) Ne mogu ni da mu oduzmem reč zato što pokušavam da objasnim Bošku Obradoviću da nije dozvoljeno sve pričati za govornicom.
Trošite moje vreme. Javite se kada završim. Tri minuta ste mi uzeli od mog govora... [[isključen mikrofon]]
Ja mogu sada da vam oduzmem čitavo vreme. Vi to želite. Nemojte se od prvog dana siledžijski ponašati prema meni. Ne znam čime sam to zaslužila. Nemojte tako. (Boško Obradović, s mesta: Tri puta ste mi prekinuli izlaganje. Samo sam rekao svoje mišljenje. Da li je to zabranjeno?) Nije to mišljenje. Ako je mišljenje optuživati nekoga da je učinio jedno od najkrupnijih krivičnih dela, uz neplaćanje poreza, kao što je falsifikovanje izbornih rezultata, pa ste uvredili sve poslanike i vašu poslaničku grupu, a ja kao predsednik parlamenta treba da budem dispečer na Aerodromu ovde u Beogradu, pa da kažem kada je koji let. Mislite li da je to uloga predsednika parlamenta ili da čitam ove rečenice ispred mene? Znači, ne znate ni šta je uloga predsednika parlamenta. Ne dozvoljavam da neko parlament ponižava i iznosi ovakve strašne reči, da vi svi, zahvaljujući nekim falsifikovanim izborima, ovde sedite, pa i vi. (Boško Obradović, s mesta: Ja nisam to rekao.) Jeste. (Boško Obradović, s mesta: Rekao sam – pokušaj izborne krađe. Morate pažljivije da me slušate.) Prekidam ovu vašu diskusiju. Ovo nema nikakvog smisla. (Boško Obradović, s mesta: Nemate prava da mi oduzmete reč.) Imam pravo. Imam pravo da vam izreknem i opomenu i sve ostalo, ali ne želim tako da radimo. Imam pravo, sedite. Jedino fizički možete da se obračunavate samnom. Nadam se da gospoda, bez obzira u kojoj poslaničkoj grupi sede, neće dozvoliti ovakav oblik nasilja prema ženi koja vodi sednicu, pokušava da vodi. (Boško Obradović dobacuje.) Hvala. Molim da se zapiše da poslanik Boško Obradović dobacuje predsedniku parlamenta – sram te bilo ili sram vas bilo. (Boško Obradović, s mesta: Sram vas bilo.) Sram vas bilo. Eto, sa malom nijansom poštovanja. Znači, postoji uz fizičko i verbalno nasilje. (Boško Obradović, s mesta: Vaše da.) Dobro, kako vi kažete, poslaniče, ali sada ćemo prekinuti i pravim pauzu od pet minuta da napravimo red na sednici. Ne dozvoljavam više da se govori. Idemo na ovlašćene. Piše u Poslovniku. Ja bih molila opozicione poslanike, koji to još nisu učinili, da dobro prouče Poslovnik i da vide da ovako ne može:nasiljem, uvredama, etiketiranjem. Nastavljamo za pet minuta. [[Posle pauze.]] Izvolite gospodine Rističeviću, dve minute replike.
Dame i gospodo narodni poslanici, ja sam prozvan ničim izazvan od prvaka u skokovima sa balkona. Naime, čovek iz grupe „bijemo po RIK-u i ništa nas sramota nije“ je rekao da nisam dovoljno stručan da on ima bolje ljude za Odbor za poljoprivredu. Evo, ja se slažem. Ja nisam bio najmlađi Titov odbornik kao osoba za koju on tvrdi da sam ja manje stručan od te osobe. Ja nisam dobio 5.954.000 dinara ili 58. hiljada evra za promociju tzv. GMO itd. od ministra iz stranke bivšeg režima do 2012. godine. Možda zato nisam dovoljno stručan jer nisam dobio dovoljno para. Nisam dovoljno dobro reketirao. Možda nisam stručan zato što živim na selu, a ne kao taj njegov što se odselio u grad. Možda nisam dovoljno stručan jer taj zagovara da mladi ostanu na selu, a sinove pošalju u grad i to jednog u američku kuću „Filip Moris“. Očigledno da ta crkveno pravoslavna organizacija odjednom sa Amerikancima uspostavila izuzetne odnose. Zato možda ja nisam dovoljno stručan, ali mogu pojedinačno u nastavku rasprave da navodim cifre koliko je taj njihov stručnjak primio od žutog preduzeće para. Možda nisam dovoljno stručan jer je razlika između znanja i zvanja kod nas očigledna jer je taj njihov imao 5,5, tako se ponosio na odboru, tona pšenice po hektaru a ja sam imao preko 7,5 tona. Možda nisam dovoljno stručan, jer sam imao viće. Možda nisam dovoljno stručan i tada ja kada donesem nekom….
Vreme. Zahvaljujem.
Čekajte, završavam. Kada dođem nekom da donesem paradajz, ja donesem iz svoje bašte, a ne kao njihov stručnjak, zato što je njegova u korovu u kome se može se sakriti cela njihova stranka.
Vreme. Hvala. (Boško Obradović dobacuje.) Poslaničke, molim, vode se beleške. Nije spomenut naziv partije, poslaničke grupe i ime na koga se odnosila diskusija poslanika Marjana Rističevića. On je hteo samo da kaže da je dovoljno stručan da vodi jedan odbor za poljoprivredu. To je nesporno, nećemo vraćati na to, jer su kolege poslanici glasali u odboru. Reč ima ispred poslaničke grupe Aleksandar Vučić – Srbija pobeđuje ovlašćeni predstavnika Veroljub Arsić. Izvolite.
Dame i gospodo narodni poslanici, reč je o jednoj formalnoj sednici i sada kada vidim koliko dugo traje čini mi se da sam puno vremena izgubio i 27. jula i 25. jula i 29. jula, kao da sam puno vremena izgubio i 2. avgusta. Prvi dopis je krenuo 25. jula po ovlašćenju predsednika Narodna skupština Republike Srbije da kao potpredsednik Narodne skupštine razgovaram sa šefovima poslaničkih grupa oko formiranja stalnih delegacija Narodne skupštine Republike Srbije o formiranju Odbora za stabilizaciju i pridruživanje i određivanju sastava RIK. Prvi dopis, poštujući pravila i po Poslovniku, a i po običaju ove Narodne skupštine uputio sam 25. jula 2016. godine sa sledećim tekstom - Poštovani, obaveštavam vas da će se konsultacije sa vašom poslaničkom grupom u vezi konstituisanja stalnih parlamentarnih delegacija Narodne skupštine u međunarodnim institucijama održati u ponedeljak 25. jula 2016. godine u sali 1. Doma Narodne skupštine sa početkom u 14,00 časova. Taj dopis su dobili svi predsednici poslaničkih grupa. Vreme se razlikuje u pozivu zato što ta želja da u jednom trenutku svi predsednici poslaničkih grupa učestvuju u osnivanju ili formiranju delegacija dovela bi do toga da se nikada o tome ne dogovore. Raspored je određivan na osnovu poslaničkih grupa po veličini i izbornih lista sa koje su izabrani, zato što polazimo od jedne logične pretpostavke – ako su šefovi poslaničkih grupa mogli da se dogovore i oko koalicione liste na kojima će da nastupe na izborima, ako su mogli da se dogovore oko redosledu na listi, ako su mogli da se dogovore o broju narodnih poslanika, da će moći zajedno da sednu i da se dogovore zajedno sa mnom kao predstavnikom predsednika narodne skupštine. Išlo se od najveće liste ka najmanjoj, od najveće poslaničke grupe ka najmanjoj. Imali smo obzira prema manjinskim poslaničkim grupama kao što je SVM, koristeći pravo iz Ustava Republike Srbije o pozitivnoj diskriminaciji nacionalnih manjina. Naravno da su u međuvremenu i predsednici poslaničkih grupa dostavili Službi Narodne skupštine svoje predloge za članove delegacija i tu je svako smatrao da ima pravo da predloži u onu delegaciju koja mu se najviše sviđa, u onoj delegaciji gde može da da najviše doprinosa, ali moramo da vodimo računa i o tome da se delegacije formiraju proporcionalno s tim da u delegacijama gde se odlučuje skupštinska većina i u sastavu te delegacije mora da ima većinu. To je na primer Parlamentarna skupština Saveta Evrope, kao što je na primer Parlamentarna skupština OEBS, Parlamentarna skupština Crnomorske ekonomske saradnje, Parlamentarna skupština Mediterana, Parlamentarna dimenzija Centralnoevropske inicijative, Parlamentarna skupština procesa saradnje u Jugoistočnoj Evropi. To su otprilike te interparlamentarne delegacije gde naša delegacija ima pravo glasa i odlučivanja. Na tom prvom sastanku na osnovu tabelarnog prikaza, pisanja nečijih, da kažem, predloga, ne želja, ustanovljena je jedna početna osnova kako će da se nastavi sa formiranjem svih ovih tela, da ne spominjem sad svakog pojedinačno itd. Sledeći sastanak na istu temu obavljen je 27. jula, gde se već bliže došlo do konačnog rešenja i ostala su samo sporna dva mesta, dve delegacije i to je bila LDP i SDS oko njihovog neslaganja u vezi sastava tih delegacija i tada sam zakazao poseban sastanak sa njima 29. jula. Dolazimo do onoga što se dešavalo u utorak 2. avgusta. Ovaj tekst potpuno identičan sa istim vremenom, dobili su svi predsednici poslaničkih grupa – Poštovani, obaveštavam vas da se konsultacije sa svim predsednicima, znači, održan je sastanak sa svim predsednicima, odnosno predstavnicima poslaničkih grupa u vezi predlaganja šefova stalnih parlamentarnih delegacija Narodne skupštine u međunarodnim institucijama održati u utorak 2. avgusta 2016. godine u sali 1. u Domu Narodne skupštine sa početkom u 12 sati. Ukoliko ste sprečeni da prisustvujete, molimo vas da pošaljete svog predstavnika. Ne ulazim u diskreciono pravo predsednika poslaničke grupe ili same poslaničke grupe koga će oni da pošalju, ali o prisustvu na tom sastanku – evo su potpisi. Svi predstavnici ili šefovi poslaničkih grupa su bili na tom sastanku. Tada je utvrđen konačan Predlog delegacija Narodne skupštine, tada je utvrđen konačan Predlog Odbora za stabilizaciju i pridruživanje i konačan Predlog Republičke izborne komisije, na tom sastanku. Po pitanju šefova delegacija ili predsednika delegacija, kao potpredsednik Narodne skupštine ja mogu samo da posredujem između predsednika poslaničkih grupa. Naravno da ću prvo pitanje da postavim, prirodno je tako, predsedniku najveće poslaničke grupe. Zato što su i potpredsednici i predsednik Narodne skupštine izabrani voljom neke većine koja u svakom trenutku ima tu moć i da ih smeni. Tako da, prema svemu onome što se dešavalo kada su u pitanju te delegacije i primedbe na dosadašnji sastav delegacije, video sam samo kada su pitanju nekoliko delegacija. Prvo, moram da kažem da su sve poslaničke grupe izrazile želju da učestvuju u sledećim delegacijama: Parlamentarna skupština Saveta Evrope, Parlamentarna skupština OEBS-a, Parlamentarna skupština NATO pakta. E sada, imajući u vidu ono što se dešavalo prilikom tih razgovora, jeste da sastav delegacija predlažu predsednici poslaničkih grupa, to stoji, ali broj članova u bilo kojoj delegaciju određuje broj glasova osvojenih na poslednjim izborima. Tako da, kada je u pitanju Parlamentarna skupština Saveta Evrope, sledeće liste su dobile članove i zamenike: SNS tri, po količniku joj pripada četiri, ali odrekla se u korist SVM; SPS kao lista koja je osvojila najviše glasova posle liste SNS; SRS kao treća i DJB kao četvrta lista. To je to. Možemo da okrećemo kako god hoćete, ako neki šef poslaničkog kluba neće da se odrekne, ja tu ne mogu ništa. To pravo mu pripada. Po pravilima koja određuje Savet Evrope, odnos opozicije i vlasti mora da odražava sastav Parlamenta u toj delegaciji i to pravo je ispoštovano. Drugo, OEBS. Srbija je čak i predsedavala OEBS-om. Kada je pravljena lista, nismo znali hoće li SPS da učestvuje u vlasti. (Vojislav Šešelj, s mesta: Znali ste, znali ste.) Ja ne. (Vojislav Šešelj, s mesta: Ja sam znao.) Svaka čast. Tako da, opet je ispoštovano ono pravilo da delegacija od četiri člana mora da ima većinu, a većina od četiri člana su tri člana delegacije. Da ne čitam svaku delegaciju pojedinačno, međutim, morali smo da vodimo računa i o paralelnim organizacijama koje imaju istu namenu, a trenutno zbog političke situacije u svetu su njihovi odnosi na jako lošem nivou. Morali smo u tom slučaju da vodimo interes oko Republike Srbije i oko toga kako ćemo da predlažemo predsednike tih delegacija. Pošto već pretpostavljate o čemu se radi, reći ću vam. U pitanju su dve delegacije koje su trenutno u jako lošim odnosima međusobno. Mi za to nismo krivi. To su Parlamentarna skupština NATO-a i Parlamentarna skupština ODKB-a. Zamislite kada bismo stavili poslanika iz vladajuće većine u Parlamentarnu skupštinu ODKB-a, a iz opozicije u Parlamentarnu skupštinu NATO-a, ili obrnuto. Da li bismo napravili problem državi? Jako ozbiljan. Zato i jeste ta jedna legitimna želja da se možda učestvuje zato što ima privrženosti, to ja poštujem, ali jednostavno u ovom trenutku smo morali da vodimo računa i o tome da oba šefa delegacija ili predsednika delegacija, nazovite kako god hoćete, budu predloženi iz iste vladajuće većine koja podržava Vladu Republike Srbije. Nisam čuo da je neko imao primedbi na sastav Odluke o razrešenju i imenovanju članova Odbora za stabilizaciju i pridruživanje, osim ovoga što Narodna skupština predlaže, znači šefovi poslaničkih grupa, Predlog odluke o razrešenju i imenovanju članova i zamenika članova RIK-a. Nemojte nijednom predstavniku predlagača, zato što je zakon donet još čini mi se novembra ili decembra meseca 2000. godine, da oduzimate njegovo diskreciono pravo koga će da predloži. I ako je Republički zavod za statistiku odlučio koga će da predloži, to treba da poštujemo. Može bilo koja poslanička grupa da predloži nekog drugog, mi ćemo to kao poslanička grupa SNS da poštujemo i da glasamo za taj predlog. Da li se on nama sviđa ili ne, to je naše subjektivno mišljenje. Možda i objektivno, ali neka pravila moraju da se poštuju. Dakle, nije tačno da nisu obavljene konsultacije, nije tačno da svi šefovi poslaničkih grupa, odnosno njihovi predstavnici, nisu sedeli tog 2. avgusta u 12.00 sati u Narodnoj skupštini, u sali I, kada se sve ovo odlučivalo, što imamo danas kao predloge koji su upućeni narodnim poslanicima za glasanje. Tako da, ne vidim nijedan razlog zašto smo, evo, proveli već par sati oko nečega oko čega se jedna ogromna većina predstavnika ili predsednika poslaničkih grupa složile.
Reč ima narodni poslanik Dušan Pavlović, ovlašćeni. Izvolite.
Zahvaljujem. Dame i gospodo, poštovani građani, mislim da bi bilo dobro da kada sledeći put ova Skupština bude utvrđivala sastav parlamentarnih delegacija i izbor članova RIK-a, da se vodi računa o nekim stvarima koje su ovde danas bile problem. Dakle, kada se radi o parlamentarnim delegacijama, bilo bi dobro da se broj, odnosno njihov sastav i stranačka pripadnost utvrdi proporcionalno nekim pisanim pravilima, a ne više ovako neformalnim pravilima kako su vladala do sada, zbog toga što je očigledno tumačenje tih pravila ovde sporno. Pošto je ceo naš sistem sastavljanja raznoraznih komisija proporcionalan, počev od izbornog zakona koji nalaže proporcionalnost u izboru članova Skupštine, bilo bi dobro da se onda i ta proporcionalnost uredi napismeno i u slučaju sastava... (Aleksandar Martinović, s mesta: Uređena je.) U redu, hvala. Što se tiče sastava RIK-a, koji je takođe danas ovde na dnevnom redu, a s obzirom na dešavanja koja su se odigrala u aprilu, krajem aprila ove godine, mislim da bi tu bilo značajno da se vodi računa o nekim stvarima o kojima sada ne može da se vodi računa zbog toga što imamo pravila koja o njima ništa ne kažu, a koja su takođe pravila problem na nedavno završenim izborima. Dakle, bilo bi dobro da RIK postane nezavisno telo, što bi u prvom redu trebalo da znači da članovi RIK-a ne budu stranački kadrovi, odnosno da ne budu članovi stranaka. Sadašnja pravila podrazumevaju da stranke predlažu članove i oni veoma često, ne moraju, ali veoma često jesu takođe pripadnici stranaka, uključujući i predsednika izborne komisije koji je u prethodnoj izbornoj komisiji bio čak član glavnog odbora jedne stranke. Mislimo da je to loše i da bi bilo dobro da i članovi, a pogotovo predsednik izborne komisije, budu ljudi koji nisu nikada imali dodira sa političkim strankama. Recimo, daću vam primer Nemačke. U Nemačkoj, recimo, imate na sajtu njihove federalne izborne komisije spisak svih članova i predsednika u prošlosti. Ako pogledate njihove biografije, recimo, za sadašnjeg predsednika nemačke izborne komisije stoji da je čovek koji ne pripada nijednoj stranci. Za mnoge druge predsednike izbornih komisija u svetu, kao što su, recimo, Australija, Kanada, Indija, Indonezija, njima je u definiciji da su nezavisne izborne komisije, da se ponašaju potpuno nezavisno od bilo kog drugog državnog organa u svom radu. Postoje takođe neki mešani modeli kao što su Francuska i Nemačka, ali su uvek predsednici i članovi potpuno nezavisni u svom radu. Takođe bi bilo dobro da u budućnosti znamo unapred, pre biranja članova Republičke izborne komisije ko su ti ljudi. Mi smo sada dobili spisak samo imena ljudi koji će biti birani. Ne znamo biografiju nijednog od njih, prosto, nije se zahtevalo. Dakle, niko nije dostavio biografije. Bilo bi dobro da u budućnosti unapred podnosimo Narodnoj skupštini i javnosti biografije tih članova, da bismo barem znali ko su ti ljudi koje ćemo da biramo. Ja bih zamolio predlagača, ako mogu, ne znam da li će to biti prihvaćeno, da barem usmeno nešto kaže o sadašnjem predloženom predsedniku Republičke izborne komisije Vladimiru Dimitrijeviću. Ja sam pokušao nešto da nađem o njemu, ali nisam ništa mogao da nađem, nikakve podatke. Dakle, možda barem nešto usmeno ukratko, pre nego što biramo, da barem znamo ko će biti predsednik nove izborne komisije. Bilo bi dobro da možda za kasnije prihvatimo predlog da se biografije svih članova izborne komisije naknadno stave na veb-sajt, tako da znamo ko su ti ljudi. Pošto je ovo trenutno model kakav postoji, mi smo učestvovali i u dogovoru i za parlamentarne delegacije i za Republičku izbornu komisiju, mi ćemo da podržimo u ovoj objedinjenoj raspravi sve predloge, ali bih molio da razmislimo o tome da se ove stvari promene, kako bismo izbegli mnoge probleme koji su nastali i danas u ovoj diskusiji, a pogotovo na nedavno završenim izborima krajem aprila meseca ove godine. Hvala lepo.
Hvala. Samo kratka intervencija. Znači, pravila su takva da je jedini uslov za predlaganje kandidata za članove Republičke izborne komisije i predsednika da budu diplomirani pravnici. To je nesporno. Što se tiče uloge političkih stranaka u Republici Srbiji, to je definisano Ustavom Republike Srbije – političke stranke, poseban odeljak, član 5. stav 1. Vrlo je važno da se više ne postavlja pitanje ko predlaže, zašto političke stranke predlažu, zašto ne predlaže ulica, ne znam, mesne zajednice, iako i mesne zajednice imaju politički legitimitet, da se razumemo. Političke stranke, znači član 5. stav 1. – jemči se i priznaje uloga političkih stranaka u demokratskom oblikovanju političke volje građana. Iz toga izvire predlaganje političkih stranaka svega ovoga što mi ovde radimo. To je suština, bez replike, bez ičega. Vidim da ima velike nepoznanice zašto uopšte političke stranke postoje u Srbiji. Kad smo završili sa jednopartijskim sistemom nismo imali revolucionarni predlog da se ukinu političke stranke i da umesto nas neko drugi personifikuje volju građana na sve ostalo. Ima revolucionarnih predloga, ali nismo skloni, kao vladajuća većina, da to uvažimo, nego da saslušamo. Još jednom molim poslanike, polako završavamo, završićemo sa glasanjem, imaćemo kraću pauzu do sledećeg nekog zasedanja, čekamo prve predloge zakona, da se pogleda Poslovnik. Tu je definisano i prijavljivanje i ovlašćenih predstavnika i ko je ovlašćen i šta sve treba da se uradi. Nije za vas, vi ste iskusni u tome, da ne bi bilo pregovaranja sa mnom kome ću dati reč, kome neću dati reč. Sve je definisano Poslovnikom. Danas sam, moram da budem iskrena i prema vladajućoj većini, napravila par ustupaka prema opoziciji, da ne bi ispalo da sam ja ovde neko ko ne da ništa, smešno jeste, ali to bi bila anarhija. Ako hoćete da sada odustanem od našeg dogovora, izgleda da nema dogovora, onda to mogu da uradim, ali ne bih na poslaniku Milanu Lapčeviću baš da vežbamo tako nešto. Izvolite. Reč ima Milan Lapčević.
Hvala vam, gospođo Gojković. Vi zaista u nekim trenucima pokazujete tolerantnost, ali siguran sam da bi imalo još prostora da pokažete tu tolerantnost i da uvedete jedan duh korektnosti i dobre atmosfere u radu parlamenta. Sa tenzijama ne može da bude niti dobre atmosfere, niti kvalitetnog rada, niti uvažavanja kako vlasti tako i opozicije, nigde nas to neće odvesti. Što se tiče parlamentarnih delegacija, razumemo mi da ne može svako da bude zadovoljan ni sastavom, kao ni sastavom odbora, a naročito mestima koja su predstavnici opozicionih stranaka dobili da predstavljaju u parlamentarnim delegacijama i skupštinskim odborima jer velika većina ili skoro svi predsednici i odbora i delegacija dolaze iz vladajuće većine. Naravno, znam da u Poslovniku ne piše da je obaveza da predstavnici opozicije treba da imaju proporcionalno učešće u odborima i učešće u parlamentu predsednike, odnosno zamenike predsednika odbora, ali bi to bila dobra parlamentarna praksa. Ako se sećate, ta parlamentarna praksa je bila primenjivana u periodu pre nego što ste vi preuzeli vlast. Svejedno, mi ćemo podržati sastav parlamentarnih delegacija, iako smo tražili da u Savetu Evrope imamo svog predstavnika, smatrajući da u takvoj delegaciji treba da čuje glas i one Srbije koja nije za evropske integracije jer je to prosto normalno, da ne bude da svi oni koji dolaze iz Srbije zastupaju jedno te isto mišljenje. To jednoumlje u delegacijama nikada nije dobro. Zbog toga je bilo neophodno da postoji i druga strana, da se čuje i druga strana. Što se tiče Republičke izborne komisije, iz tih razloga koje je naveo gospodin Obradović, mi ne možemo da podržimo predlog da se ovakav sastav Republičke izborne komisije izabere zato što u okviru predloženog sastava postoje ljudi koji su se u prethodnom periodu ogrešili o pravila demokratije i učestvovali u nečemu što još nije rasvetljeno, a što može da liči na pokušaj izborne krađe. Svakako ćemo o tome mnogo više govoriti kada se bude formirao anketni odbor. Mi ćemo u njemu aktivno učestvovati i doneti sve dokaze koje imamo da se tada desilo nešto što ne priliči demokratiji, niti 21. veku. Verujem da će ta anketna komisija biti nepristrasna i da će utvrditi činjenice koje će umnogome promeniti sliku i o tim izborima i o stanju demokratije u Srbiji. Takođe smatramo, naravno, razumeo sam i vaše objašnjenje koje ste malo pre dali kolegi Pavloviću, oko državne izborne komisije, da to proizilazi iz izbornog zakona i mi ćemo kao poslanička grupa i zajedno i sa drugim poslaničkim grupama predložiti izmene seta izbornih zakona, naročito u delu koji se tiče izbornih komisija. Sve razvijene zemlje, zemlje sa dugom parlamentarnom demokratijom imaju državne izborne komisije i one se ne menjaju od danas do sutra. I niko ne može da kaže da su te državne izborne komisije koje su profesionalne i nepristrasne i odvojene od političkih stranaka, da mogu da budu pristrasne i da navijaju, ili da pokušavaju da navijaju za određene političke stranke na izborima. Tako je u Engleskoj, tako i u Nemačkoj, tako je i u susednoj Hrvatskoj i mnogim drugim zemljama. Državna izborna komisija je jedini garant kao što su i nezavisna regulatorna tela da ćemo imati nepristrasnost u vođenju izbornog procesa. Ja verujem da smo dostigli stepen kada treba da izmenimo set izbornih zakona i da državne izborne komisije vode računa o tome da li će biti i na koji način sprovođeni izbori i da ćemo onda imati manje tenzija oko toga da li su izbori namešteni, da li je bilo Bugarskog voza i da li je neko pokušao da prekroji izbornu volju građana donoseći različite džakove punjene na nekim drugim mestima koja se ne zovu biračka mesta. Dakle, ne možemo da podržimo izbornu komisiju, predlog izmene sastava RIK, iako smo predložili svog predstavnika, zato što nismo znali koga ćete još predložiti, a očigledno je da gospodin Miladin Kovačević, iako formalno predstavlja Republički zavod za statistiku, nije pokazao u prethodnom periodu da može da bude čovek koji će na validan i nepristrasan način da sprovodi izbore, kako ne bismo imali sumnju u to da li su izbori regularni. Hvala.
Hvala. Prelazimo na listu. Reč ima Milija Miletić. Izvolite.
Zahvaljujem se. Uvažena predsednice, kolege poslanici, građani Srbije, ja sam Milija Miletić i dolazim iz najlepše opštine u Srbiji, a to je opština Svrljig, koja se nalazi pored najlepšeg grada u Srbiji, a to je grad Niš. Izabran sam sa liste Aleksandar Vučić – Srbija pobeđuje, ali kao poslanik Ujedinjene seljačke stranke i u Skupštini Srbije predstavljamo jedinu seljačku stranku. Kao poslanik, podržaću sve ove predloge i mislim da oni u potpunosti održavaju političku snagu i izbor građana koji su dali na izborima aprila meseca i svi ovi nedostaci koji sada kažu kolege poslanici koji su nezadovoljni, to jeste na neki način njihovo mišljenje, ali mišljenje građana je bilo drugačije. Sada sam po prvi put predložen i nadam se da ću biti izabran u telu Parlamentarna delegacija Skupštine crnomorske i mislim da ću tu dati doprinosa, jer je za mene to velika čast i zadovoljstvo da mogu da predstavljam i svoju Srbiju, jer smo mi domaćini u narednom periodu. Sada bih voleo da kažem svim ljudima, da svi mi koji smo izabrani i koji predstavljamo naše građane u svim tim delegacijama želimo da to pokažemo na najbolji način i da predstavljamo našu zemlju Srbiju onakvu kakva jeste, zemlja domaćina i ljudi koji poštuju sve, ali moraju poštovati samo sebe. Još jednom napominjem, glasaću za sve ove predloge, s tim što napomena jeste i ta, za RIK da svi oni koji su bili i učestvovali na izborima i svi oni koji su na neki način izgubili ili dobili manji procenat glasova i svi ti imaju mogućnost i da se žale, ali rezultat je svih nas i broja poslanika ovde u Skupštini,još jednom glasaću kao čovek za sve ove predloge.
Poslanik Zoran Živković. Izvolite.
Hvala. Ja ću se baviti samo izbornom komisijom, jer mislim da je to najvažniji deo našeg današnjeg odlučivanja. Nakon ovih izbora je izražena sumnja u regularnost izbora sa svih strana. Imamo predlog vladajuće stranke da se napravi anketni odbor tim povodom, imamo predloge opozicijeda se isto napravi anketni odbor. U danima i nedeljama posle izbora su iznošene mnoge informacije ili informacije, pod navodnicima, o tome da su izbori bili neregularni, premije je rekao da je jako interesantno šta se dešavalo te noći posle izbora. Verovatno nije mislio na Savamalu i na fantomke, nego na ono što se dešavalo u izbornoj komisiji. Mislim da je jako loše da se izabere nova izborna komisija u kojoj su većina članova isti ljudi koji su bili u prethodnoj izbornoj komisiji, dok javnost Srbije, građani Srbije, ovaj parlament, ne dobiju punu informaciju o tome da li je bilo, bilo kakve manipulacije u izbornom procesu. Da li je u toj manipulaciji učestvovala izborna komisija? Ko iz izborne komisije jeste učestvovao u tome, ako je bilo tih manipulacija i da tek onda dođemo do odlučivanja o tome kako, odnosno koga treba birati u novu izbornu komisiju. Zato vas pozivam da ne glasamo za ovu tačku, da time odložimo izbor članova RIK dok ne, ponavljam, nadležni organi ne donesu konačan stav da li je to presuda, da li će to biti neki drugi oblik o tome šta se desilo u izbornoj noći. Ovako mi imamo jednu senku nelegitimnosti i nelegalnosti rada ovog parlamenta. To nikako ne može da bude dobro ni za jednu državu, posebno za državu koja se bar načelno zalaže za to da bude uređena, da postoji vladavina prava, da se stremi evropskim vrednostima i tako dalje. Članovi izborne komisije se biraju na mandat koji je minimalno četiri godine koliko traje mandat i poslanika. Oni za svoj rad primaju adekvatne ili malo veće naknade nego što je to uobičajno u Srbiji, otprilike im je posao da konstatuju izborne rezultate i da naredne četiri godine su tu samo ako neki poslanik da ostavku ili na neki drugi način ostane bez mandata. A neka procena je da su njihova primanja za četiri godine nekoliko desetina evra. To je nekoliko stotina, mislim 500, 600 evra svakog meseca radili ili ne radili, bili izbori, ne bili izbori. Plus u izbornom periodu su te nadoknade mnogo, mnogo veće. Govorim to ne da im zavidim, nego samo da kažem koliko su ta meta važna, dobro plaćena, a da se pored toga dešava to da imamo prebrojavanje gde stotine ljudi moraju da proveravaju po džakovima da li je neko glasao, kako je glasao, da li su dobri rezultati, da li su dobri zapisnici. Mi imamo istoriju krađe na izborima, od 90-te do danas. Ja sam mislio da je 2000. godine prekinuta ta tradicija, ali je sumnjivo šta se desilo 2016. godine. Zato je jako važno da imamo konačnu istinu definisanu od nadležnih organa, kroz odgovarajuće odluke, a da tek onda, ponavljam, vidimo ko može ponovo da bude izabran u izbornu komisiju. Naravno da treba da se promeni izborno zakonodavstvo, naravno da treba da se promeni i Ustav koji definiše taj deo života u Srbiji, da poslanici treba da se biraju direktno, jer bi time imali veću odgovornost prema građanima. Naravno da parlament treba da bude manji. Naravno da otvorenost parlamenta treba da bude veća. Naravno da treba da se formira izborna komisija koja će biti nezavisna i koja neće dovoditi do toga da posle svakih izbora imamo opravdane sumnje, a to dokazuje to da su sumnje sa obe strane i od onih koji su dobili izbore i on onih koji su izgubili, da li je izborni proces bio legitiman ili ne. Zato vas pozivam da se suzdržimo od glasanja oko ove tačke i da time stvorimo uslove da kada dođe vreme ponovo za izbore, izborna komisije izaberemo pravu komisiju.
Hvala. Vreme. Reč ima narodni poslanik Marijan Rističević.
Zahvaljujem. Dame i gospodo narodni poslanici, moj kolega poljoprivrednik, vinogradar je ekspert za ovu oblast. On se zalaže sa pravom iz svog iskustva da slika u parlamentu odgovara onako kako su je birači iskazali svojom voljom na izborima. Kao primer te njegove nepristrasnosti, navešću da kada je on bio savezni ministar za unutrašnje poslove nije bio za nepotizam, ali eto slučajno njegova supruga je bila član Republičke izborne komisije. Gospodin Šešelj se toga seća. Cela jedna grupa poslanika je izbačena iz parlamenta, diskvalifikovana odlukom Republičke izborne komisije. Ja verujem da on sa tim nije imao ništa, kao što verujem da ovo nije Narodna skupština Republike Srbije. Dakle, neko ko je očigledno učestvovao ne uštelovanju glasova, svaki poslanik nosi, predstavlja 30.000 birača. Pa, kada neko diskvalifikuje 20 narodnih poslanika ili koliko je to bilo 23 ili 30, onda je taj prekrojio volju birača 900.000. Zato verujem da on iz tog ugla je sposoban da nam predoči tu sliku, kao što je postao savezni ministar bez lekarskog pregleda. Danas se zalaže za lekarske preglede, a kada je bio savezni ministar, federalni, velike države, onda to nije važilo. To važi za neke druge, za njega ne važi, kao što nije bio sposoban da služi vojsku, pa je posle bio sposoban da dobije dozvolu za nošenje oružja, a mi koji smo služili mi to ne možemo da dobijemo. Očigledno da je kod njega sve kontradiktorno. Kao što je tvrdio da su svi ministri prošli lekarski pregled u 2002. i 2003. godini, nije tačno. Neki su pali zbog alkohola, jedan, dvojica nisu prošli, to mi znamo. (Vojislav Šešelj, s mesta: Kaži koji?) Da ne nabrajam imena, ljudi nisu tu, nije pošteno, jedan je pao zbog alkohola, ovaj drugi nije smeo ni da ide na lekarski pregled, jer Pavićević nije bio tu, nije imao koda pazi na njega ako cugne neku više.
Poslaniče molim vas da se vratite na temu.
Naravno. Na izborima svi ovde od žute majice pa na ovamo su dobili na izborima koliko su dobili. Neki su dobili više nego što su dobili samo zato što su neki bili prvaci u trčanju od Kraljeva do RIK-a, neki su dobili više glasova zato što su hteli da izvrše samoubistvo skokom sa balkona, neki su tukli po Izbornoj komisiji i Vlada je odgovorna, ne zato što je krala izbore, ne sprovodi Vlada izbore, to će vam gospodin Šešelj objasniti. (Vojislav Šešelj, s mesta: A Skot?) I Skot ih ne sprovodi.
Poslaniče, molim vas.
Pa, evo govorim. Izbore sprovodi Izborna komisija i birački odbori. To su organi za sprovođenje izbora. Vlada samo izbore plaća i garantuje javni red i mir.
Vreme.
Vlada je platila 200.000 članova biračkih odbora, od toga su 80% bili opozicioni. Ako ih je neko pokrao, pokrali su sami sebe. Hvala.
Reč ima Đorđe Vukadinović.
Na trenutak sam izašao jer je bila za 12,00 zakazana sednica Odbora za spoljne poslove. Poštovani narodni poslanici, neću vam uzimati mnogo vremena, ovo je naizgled formalna stvar, a zapravo nije sasvim formalna. Neću se žaliti, odnosno naša poslanička grupa se ne žali na dobijena mesta niti traži ništa drugo, niti više, ali kad je reč o principu, a to jeste bitno, onda mislim da se sada iskristalisalo nekoliko stvari, naizgled sitnih, ali nisu beznačajne ako želimo da ovaj parlament bude zaista parlament, a ne ono što je ovih dana i na šta je ličio, a i kako su se razni izrazi upotrebljavali od farme pa nadalje. Dakle, očigledno je bilo nekih konsultacija, ali očigledno to nije bilo onako ozbiljno i odgovorno kao što bi možda trebalo uopšte da bude. Posebno nemar ili kako bih rekao odsustvo dovoljne svesti o značaju adekvatnog tretmana skupštinske manjine pokazan je u izboru rukovodećih tela skupštinskih odbora kada je reč o delegacijama, u ovom konkretnom slučaju je to znatno manji slučaj. Ja sam član dva, odnosno jedan član, jedan zamenik u dva skupštinska odbora i odgovorno tvrdim da za ta dva odbora najmanje, a iz razgovora sa kolegama sam shvatio da je tako bilo i u drugim, nije bilo nikakvih konsultacija oko izbora rukovodećih tela, znači, barem u ta dva odbora. Njihov šef poslaničke grupe nije konsultovan i članovi tog odbora nisu konsultovani. Čak šta više, u jednom od tih odbora ni onaj ko predsedava ne predsednik, nego onaj ko predsedava konstitutivnom sednicom više nije imao pojma dolazeći na sednicu ko će da bude rukovodilac tog odbora, nego je čekao da mu se kaže. Kako god, to je nešto što treba da popravimo ako nam je stalo do koliko-toliko dobre atmosfere. Ne moramo se slagati oko svega, ja neću da zloupotrebljavam ovu govornicu sada da se junačim i odgovaram na neke primedbe i aluzije koje su stigle iz redova kolega sa druge strane, ko je kakav i ko je kakav junak i ko je vlast, a ko je opozicija se vidi i prilikom glasanja, a bogami se i viđalo ovih dana kada je tu sedeo mandatar za predlog Vlade. Neću se junačiti na gospođi Mariji Obradović, ako se već nisam ili ako se nismo junačili na mandataru Vučiću, mislim na neke kolege iz opozicije. Ono što hoću samo da vam kažem i molim vas da to sami sebi priznate ako već neće da priznate meni, usled manjkavosti te vlade u periodu 2004. i 2008. godine ovaj dom, ova Skupština, a mnogi su sedeli i tada je bila primer barem za naše srpske i balkanske uslove kako se dobro ophodi prema skupštinskoj manjini. Čelnici, važni funkcioneri glavnih opozicionih stranaka su predsedavali, dakle, ne bili fikus, nego predsedavali važnim skupštinskim odborima, od odbora ne znam za bezbednost do nekih drugih odbora za finansije i gospodin Šutanovac i gospodin Tomislav Nikolić ako se ne varam, a i mnogi drugi, da pomenem samo najistaknutije predstavnike i leve, uslovno rečeno, i desne opozicije u to vreme. Dakle, i demokrate i radikali su bili vrlo ispoštovani od strane tadašnje skupštinske većine i za vreme Vlade Vojislava Koštunice. Ta ja Vlada imala možda mnogo primedbi i slabosti, odnosno moglo se na nju štošta zameriti, ali odnos prema skupštinskoj manjini i odnos prema opoziciji svakako nije. Znači, svi treba da učimo od tog primera i da makar mu se približimo, ako ne možemo da ga nadmašimo. Nisam potrošio ni vreme poslaničke grupe, zahvaljujem i kažem, ne morate meni, ali barem u sebi priznajte da je tako bilo i tamo bar gde možemo i smemo i gde možete i smete, pokušajmo da se približimo tom demokratskom standardu. Hvala.
Hvala. Samo momenat jedan. Hoću kao predlagač da odgovorim. Hoćete Vjerice vi samo da mi date reč? (Da)
Reč ima predlagač Odluke narodni poslanik Maja Gojković.
Zahvaljujem, predsedavajućoj što mi je omogućila da se javim. Zaista, danas je bilo mnogo diskusija o tome na koji način smo dobili ovde danas predlog o kome treba da glasamo. Pogotovo je akcenat bačen, ako zanemarimo ove pežorativne reči, na sopstvene predloge za novu Republičku izbornu komisiju, pošto su sve poslaničke grupe i sve političke stranke predložile svoje članove, pa vidim da sada ima nekih noviteta da prvo predložite članove za RIK, a onda saopštite da nećete da glasate ni za svoje članove. To je nešto novo u političkoj praksi, ali dobro, glasaćemo mi koji imamo vladajuću većinu i za članove koji su predložile političke stranke koje neće da glasaju same za sebe. To nije problem, zato što želimo da radimo onako kako se i do sada radilo, u skladu sa Ustavom Republike Srbije i sa zakonima. Ne vredi kada više puta ponovim odakle izvire snaga političkih stranaka da pretoči rezultate izbora i političku volju građana Srbije u predloge za različite tela u parlamentu, RIK itd, itd, da ne držim ovde pouku o ustavnom pravu i o političkom sistemu Republike Srbije. Ne vredi, jer ja kažem Ustav, poslanik posle mene koji se javi kaže - zakon. Ili se ne čujemo ili namerno nećemo da se razumemo. Mislim da je pre ovo drugo. Što se tiče iznošenja danas neistine, a to je postao manir u radu parlamenta, iako nam ovo tek treće viđenje, da ne kažem treća sednica, da nije bilo nikakvih konsultacija, te jedna zaista grupa neistina. Žao mi je što potpredsednik i ovde ovlašćeni ispred poslaničke grupe Aleksandar Vučić – Srbija pobeđuje potrošio 20 minuta da detaljno objasni i poslanicima, a i javnosti Srbije koja prati naše zasedanje da nije bilo tako, jer činjenice, datumi i razgovori govore o nečemu drugačijem. Znači, ja ću ipak da ponovim. Javnosti radi, a ne poslanika koji neće da čuju, jer smatraju ovde poslanici opozicije ako navijamo za različite klubove da ne moramo da čujemo jedni druge uopšte i da je priznamo čak i ono što je nesporno, a to je da je sastanaka bilo. Znači, ovako, konsultacije je vršio gospodin Veroljub Arsić, potpredsednik parlamenta Republike Srbije po ovlašćenju predsednika parlamenta i postoji takva odredba u Poslovniku. Vodio je računa o svim pravilima pravljenja, formiranja delegacija. Znači, nećete da čujete. Dobro. Vodio je računa o proporcionalnoj zastupljenosti političkih stranaka i zastupljenosti polova, jer su takva pravila u Savetu Evrope i nekim drugim delegacijama i to je urađeno u skladu sa članom 26. stav 2. Poslovnika Narodne skupštine Republike Srbije, i tako mora biti. To je naš Ustav, tačka. U vezi sa tim, polazeći od brojčanih pokazatelja procentualnog učešća poslanička grupa u sastavu stalnih delegacija su dodeljena mesta. Koliko glasova - toliko mesta u delegacijama. Drugih revolucionarnih predloga u višestranačkim sistemima zaista nema. Znači, koliko glasova građani Srbije daju svakoj od ovih lista koje su učestvovale na izborima, toliko imate prava na članove delegacije i to neki hoće da priznaju, neki neće da priznaju. Neće ni da priznaju da su poslanici. Znači, sede u parlamentu, a govore o tome da nisu trebali da budu poslanici. To je takođe jedna novina u političkom sistemu Srbije. Kada su bili sastanci? Nikada nije bilo više sastanaka oko ovog pitanja, nikada u istoriji parlamenterizma. Znači, Veroljub Arsić je održao konsultacije 25,27, 29. jula i 2. avgusta na koje su pozivani predsednici svih poslaničkih grupa, ovlašćeni predstavnici itd. Neki ne žele da dolaze, ne žele da komuniciraju ni sa mnom, pa su poslali po nekoga. Neko nije želeo uopšte da dođe, ali su svi bili pozvani. Kolegijum Narodne skupštine je nešto stoto. Takođe je definisano Poslovnikom Narodne skupštine Republike Srbije i molim poslanike koji su kritikovali seminare da su glupi, da su bez veze, da ipak shvate da nisu baš tako beskorisni, da ne bi bilo zabune, barem terminološke, a kamoli oko političkog sistema Republike Srbije i kako jedan parlament zaista funkcioniše, po kojim pravilima. Tako smo došli do ovog rešenja. Idealna rešenja, muzičke želje, šta bi ko voleo, ne postoje, nigde, ni u parlamentu Srbije, ni u ovim parlamentima koliko sam primetila, naveli su oni koji su protivnici članstva u EU, isključivo zemlje koje su članice EU, koje imaju bolje sisteme od nas. I to sam primetila u govorima evroskeptičnih poslanika. Što se tiče toga da ovaj parlament ne radi dobro, jer predsedavam ja ili neko ko nije po vašoj volji, naveden je primer vremena od 2000. godine pa do 2004. godine, i ne znam ni ja šta dalje. Jedan od tih predsednika je bio član ili je još uvek član, možda je predsednik partije, valjda predsednik DSS, i zove i sada i onda se zvao Dragan Maršićanin. Veliki demokrata, koji je juče za vas isto i za nas koji sedimo ovde rekao da smo konji. (Vojislav Šešelj, s mesta: Pa, bolje konji nego majmuni.) Znači, tako pozitivan odnos prema parlamentarizmu u Republici Srbiji molim vas da više ne stavljate kao uzor. Ja vas to molim, ne samo zbog nas koji činimo vladajuću većinu, nego zbog svih vas, jer to što je on rekao da smo mi konji, napisao, to znači da misli tako o građanima Srbije koji su glasali za sve nas ovde. Prema tome, pošto ja nisam zagovornik komunikacije preko društvenih mreža, gospodina Maršićanina od juče više ni ne poznajem, a poznavala sam ga dok smo bili zajedno poslanici. Znači, hoću javno, pred građanima Srbije, da mu kažem da neću nikada koristiti takav način komunikacije, ali kao predsednik parlamenta koji se vama ne dopada, ja nikada takav odnos prema parlamentu neću imati, niti ću poslanike, bez obzira da li su vladajuća većina ili su trenutna, u ovom sazivu, opozicija, nazvati konjima, zato što bih time uvredila vas i uvredila sve građane Srbije koji su izašli na izbore i glasali za ovakav sastav parlamenta. Zahvaljujem.
Pošto se niko od šefova poslaničkih grupa više ne javlja, prelazimo na listu prijavljenih poslanika. Reč dajem Nataši Jovanović.
Hvala. Gospođo Gojković, dame i gospodo narodni poslanici, SRS neće da dozvoli, uz sve ove primedbe koje vam je izneo na početku današnje rasprave naš predsednik prof. dr Vojislav Šešelj da minimizujete na bilo koji način ulogu naše poslaničke grupe u ovim međunarodnim delegacijama, jer sve ono što ste iza kulisa radili, i današnji način konstituisanja poslednjeg Odbora za spoljne poslove, dogovor, što bi se reklo, za neke usluge i za možda pogodnije opozicione stranke, kojima ste ustupili određena mesta, kako potpredsednička, tako i jedno predsedničko u odborima, nas to apsolutno ne zanima. Vi morate da shvatite, i otuda je, verovatno, i vaša nervoza i današnji takav nastup potpredsednika SNS, da je SRS najveća opoziciona stranka u Srbiji. Naša snaga, pre svega, znanje i iskustvo u radu parlamentarnih odbora i u delegacijama je nešto što vas brine, a naročito zbog činjenice da nećete više moći, kao što je to bio slučaj u periodu od 2012. godine do sada, da isključivo u toj parlamentarnoj diplomatskoj misiji, gde god da se ona odvija, da li u Domu narodne skupštine, da li u međunarodnim delegacijama, promovišete i zagovarate samo politiku integrisanja Srbije u EU, protiv koje je SRS i verujemo veliki broj građana Srbije. A da to ne možete da radite, govori činjenica da smo mi uspevali u tome da sprečavamo i isto tako osionu i bahatu vlast DS, njihove šefove delegacija, predsednike odbora u periodu od 2008. do 2012. godine. Ja sam bila zapanjena i više puta sam morala integritet države Srbije i naš nacionalni interes samostalno da branim u pojedinim posetama, kada sam putovala sa određenom grupom parlamentaraca u pojedine zemlje. Moram da vas podsetim da je ova Skupština, što će činiti i u ovom sazivu, a između ostalog kolega Nemanja Šarović i ja ćemo biti i članovi parlamentarne delegacije NATO, gde ćemo oštro da se suprotstavimo politici NATO pakta i Amerike i zapadnih neprijatelja Srbije, da sam i kao član i kao potpredsednik Skupštine u više navrata bila u poseti centra zapadne vojne agresorske alijanse. Doživela sam i to, a sećaju se pojedini poslanici koji su ovde prisutni, da se moje kolege, narodni poslanici iz Skupštine Srbije, izvinjavaju tadašnjem zameniku šefa NATO pakta Kolindi Grabar Kitarović, koja je sada predsednik ustaške Hrvatske države, zato što ja govorim da je zapadna srpska zemlja Republika Srpska Krajina okupirana. I onda, normalno, posle mojih argumenata i svega što sam pričala, završi se taj zvanični sastanak, dolazim u situaciju da joj se ulaguju, da joj se izvinjavaju, da to nije zvanični stav države Srbije, itd. Mi smo imali i slučaj, dame i gospodo narodni poslanici, da su kolege iz ovog saziva, odnosno iz prethodnog, ali ista su imena, učestvovali pre dva meseca na Parlamentarnoj skupštini NATO pakta u Tirani. Orkestrirana kampanja protiv prijatelja Srbije, Ruske Federacije. Ruska Federacija je u Tirani, na tom zasedanju, evo to imate u ovom izveštaju ovde, ali frizirano, jer sam ja član Odbora za spoljne poslove, a to neće da odgovara gospođi Obradović da čuje, pa i mnogima od vas, da se mi tome suprotstavljamo, bukvalno bila targetirana, kako bi vojni stručnjaci rekli, od strane NATO-a uoči samita u Varšavi, jer ništa se ne dešava slučajno i na najgori mogući način je ta deklaracija usvojena. Reagovala je Ruska država i uputila je demarš, kao članica, odnosno posmatrač u toj parlamentarnoj skupštini, ali nije reagovala Srbija i narodni poslanici Skupštine Srbije. Kako se niste pripremili da odete na to zasedanje, pa da kažete da je Krim ruska oblast, da su KiM okupirana od strane NATO pakta, kako se ne pripremate da se suprotstavite u skladu sa Ustavom i sa zvaničnom politikom koju navodno promovišete? Vi ste, kolega Martinoviću, rekli danas na početku rasprave kako je problem za Vladu Srbije, pa mi treba sada da imamo uvažavanje prema vama zbog toga što vi odolevate pritiscima Haškog tribunala za isporučivanje profesora Šešelja, gospođe Radete, Jove Ostojića i Petra Jojića. To je problem za vas. Oni su rekli da dobrovoljno neće da idu u haški kazamat, a za vas je to problem zato što vi vrlo dobro znate da kada biste to uradili da bi se na vas navuklo prokletstvo koje se navuklo i na Đinđića i na Koštunicu… [[Isključen mikrofon.]]
O tome ne. Ne možete tako da se izražavate o bilo kom političaru iz prošlosti ili sadašnjosti. Možete da govorite o tački dnevnog reda. Neću dozvoliti da vređate nikoga, a pogotovo ne ljudi koji su izgubili život ovde kao predsednici vlade Republike Srbije. Možemo da se slažemo, ne slažemo o političkim stavovima, ali neku granicu ne smemo i nećemo da prelazimo. (Vojislav Šešelj dobacuje.) Molim vas, nemojte da oduzimam reč. Vratimo se na dnevni red. Imam toleranciju, puštam da neko nešto kaže…
Gospođo Gojković, nadam se da ćete u budućnosti sa tog mesta takođe da se zabrinete i za preostale haške sužnje koji su branili interese zemlje. Što se tiče odbora, a to je pomenula i gospođa Gojković danas, više puta, kolega Arsić, kolega Martinović, organizacije, dogovora o kolektivnoj bezbednosti da je to razlog zbog kojeg SRS negoduje i ne želi da prihvati ništa drugo. Normalno je, gospodine Martinoviću, da na čelu tog odbora treba da bude prof. dr Vojislav Šešelj, kao što smo tražili. Da li smo mi to tražili? Jesmo. Zbog čega? Zbog toga što ne bi bilo učešća Srbije, gospođo Gojković, niste tada bili u ovom sazivu Skupštine, da nije bilo SRS. Dve godine je Ruska Državna Duma pozivala ovaj parlament da da svoje predstavnike. Tadašnji ambasador Ruske Federacije se obraćao i meni kao potpredsedniku Skupštine i šefu poslaničke grupe SRS da učinimo poslednji napor da damo svoje predstavnike u ODKB. Normalno je da mi koji smatramo, i to je jedina ispravna politika za državu Srbiju, da smo integracija sa Ruskom Federacijom i samo zaštita koju možemo da dobijemo od ODKB je garancija za budućnost i da ćemo da povratimo i KiM i potpunu nadležnost nad južnom srpskom pokrajinom i da spasimo našu državu, jer normalno da ćemo za to da se zalažemo i da tražimo takvo mesto. Dakle, suština, i time završavam, u budućem radu svih parlamentarnih tela i odbora, poslanici SRS će činiti sve da zastupaju interese i politiku zbog kojeg vas je vaš narod izabrao ovde. Mi ovde nismo, kako je to rekla Marija Obradović, dovedeni da glumimo majmune. Mi smo predstavnici časne, patriotske Srbije, građana koji znaju da je naš interes i interes SRS ovde na najbolji način zastupljen u svakom trenutku, po svakom predlogu zakona, štiteći Ustav ove zemlje i pre svega poštujući Poslovnik o radu Narodne skupštine, koji vi volite da kršite, daćemo sve da građanima uvek i uvek govorimo samo istinu. Hvala vam.
Hvala. Reč ima narodni poslanik Aleksandar Martinović, replika.
Moram da reagujem zato što me je gospođa Nataša Jovanović spomenula. Prvo, gospođo Jovanović, ja ne znam da li se vi sećate pisma vašeg predsednika iz 2008. godine. Ja sam ga već citirao: „Mi želimo da budemo ravnopravan partner u EU, bez uslovljavanja sa Kosovom i Metohijom u sastavu Republike Srbije“. Kažite mi kakva je druga politika koju vodi sad Vlada Republike Srbije, sem ove politike da hoćemo da budemo u EU sa KiM, kao našim sastavnim delom. Što se tiče tog bacanja kletvi? (Vojislav Šešelj, s mesta: Jesi li ti pisao?) Vi ste ga pisali gospodine Šešelj. Evo piše…
Molim poslanike da ne komuniciraju međusobno.
… septembra 2008. godine prof. dr Vojislav Šešelj. Jeste li to vi?
Poslaniče Martinoviću, molim vas, meni se obraćajte.
Dakle, bacali su kletve i gospođa Nataša Jovanović je bacala kletve – da Bog da, proklet bio ko sarađuje sa DS, ko sarađuje sa Tomislavom Nikolićem, itd. Jeste na vlasti i sa SNS u pojedinim opštinama i sa DS, itd. Gde se dedoše te kletve, ta prokletstva, zatrlo mu se seme, itd? Kako to da sad odjedanput SNS vam valja u pojedinim opštinama kada treba da dovedete određene ljude na određene pozicije, a 2008. godine ste bacali kletve, itd? Verujem, gospođo Jovanović, da generali NATO pakta ne mogu da spavaju od straha od vas, ali nemojte vi da branite Srbiju ni od NATO pakta, niti od bilo koje velike sile. Mi smo juče bez vas i bez vaših glasova izabrali Vladu Republike Srbije koja po Ustavu utvrđuje i vodi politiku ove zemlje, za koju sam ubeđen da će na najbolji mogući način da zaštiti interese Republike Srbije i njenih građana.
Reč ima Nataša Jovanović, replika.
Gospodine Martinoviću, koliko se sećam, a pamćenje me izuzetno služi, vi ste mi i te kako aplaudirali na to moje izlaganje iz 2008. godine. Bili smo u starom zdanju Skupštine i bili ste oduševljeni mojim pozivom da niko ne treba sa izdajnicima iz DS i Borisom Tadićem da sarađuje, a naročito zbog činjenice da su toliko zla naneli kao predstavnici izdajničke vlasti isporučivši sve srpske heroje i patriote haškom kazamatom. (Aleksandar Martinović, s mesta: Da li to važi i sada?) Nemojte da dobacujete. Nemojte da ste nepristojni. Vi ste valjda neki intelektualac, bar se tako predstavljate, pa budite fini. Što se tiče toga da li ćemo i na koji način mi da štitimo interese, znate, gospodine Martinoviću, ja sam bar neko, a i ogromna je većina takvih ljudi koji drže do morala i časti, koji ne prodaju veru za večeru, prema tome, to što ću ja na dosadan način, kao što to radim unazad 25 godina, da štitim državne i nacionalne interese zajedno sa ostalim kolegama, srpskim radikalima, je ponos za mene i sve one koji nas tako doživljavaju, a vašu bruku i sramotu vi sami …
Aleksandar Martinović ima reč. (Zoran Krasić, s mesta: Po kom osnovu?) Po osnovu što je dobio niz uvreda od poslanice Jovanović. Demokrate nisu tu, odnosno tu su, ali ne žele da učestvuju. Čekajte da vam vratim vreme, zbog dobacivanja Krasića sam vam uzela preko 20 sekundi.
Dame i gospodo narodni poslanici, sećam se gospođo Jovanović tog vremena kada ste bacali kletve. Sada vas samo pitam, da li te kletve važe i danas 2016. godine, jer ako je DS bila zlikovačka i zločinačka 2008. godine, da li je to i danas, pošto ste u pojedinim opštinama na vlasti i sa DS i sa SNS? Proklinjali ste tada i Tomislava Nikolića, zatrlo mu se i seme i pleme itd, pa vidim da ste npr. u Zemunu na vlasti sa tom istom SNS, ali nema veze. Gospođo Jovanović, nemojte vi da branite Srbiju od NATO pakta. Vi niste bili u stanju da branite svoju rođenu stranku u svom gradu u kome živite gde ste osvojili 3% glasova, a branićete Srbiju i NATO pakt. Nemojte molim vas. Odbranite vašu stranku, omogućite joj da pređe makar cenzus za Skupštinu grada Kragujevca, a onda branite Srbiju od NATO pakta i od Amerike i od američkih generala itd.
Reč ima Dragan Šormaz. Izvolite poslaniče.
Dame i gospodo narodni poslanici, pokušaću da vratim raspravu u one prave tokove, za šta imamo dnevni red, a ovde se najviše radi o nečemu o čemu sam govorio i kada sam govorio skupštinske odbore, a i sada je to veoma bitno zbog toga što biramo delegacije i zbog toga što biramo sastav Parlamentarnog odbora za stabilizaciju i pridruživanje. To je nešto što je u Evropi trenutno, a bogami ne samo u Evropi, već i u celom svetu trend, a zove se parlamentarna diplomatija. Sve je više razvijena i sve češće prisutna i ona je nešto što Srbija ne sme da ispusti i takođe treba da sve to upražnjava iz prostog razloga što, videli smo i kada je bilo u pitanju otvaranje poglavlja raznih, pa to nas čeka u naredne četiri godine i hvala Bogu da je predsednik Vlade u ekspozeu stavio da je tačka broj 1. u programu Vlade evropske integracije, to je završetak tog procesa u ovom mandatu, da otvorimo i zatvorimo svih 35 poglavlja u naredne četiri godine, a za tako nešto glavni saveznik Vlade Republike Srbije mora da bude parlament, kao i civilno društvo iz prostog razloga što je to deo procedure, jer svako otvaranje i zatvaranje poglavlja moraju da urade svi parlamenti država članica EU, ne samo Evropska komisija. Ko sa poslanicima u tim parlamentima treba da pregovara ako ne mi, i da razgovara da bismo ceo taj posao kvalitetno uradili i završili na vreme u interesu naših građana. Nama je za tako nešto potrebna stabilnost, kao što smo ovde govorili u prethodna tri dana. Potreban nam je mir i dijalog između nas ovde i u našem društvu i u regionu i naravno sa svima u Evropi. Žalosti me što vidim da neki poslanici opozicije još uvek nisu spremni kada razgovaraju i neke stvari zbunjuju i njih, a vidim da kada se na takav način vodi rasprava da građani koji gledaju prenos, pa i mediji koji prenose često mogu zbog nekih stvari da budu zbunjeni i da ne prenesu neke stvari tačno zato što su poslanici nespremni, pa smo ovde recimo čuli da je potrebno da u delegaciji za Savet Evrope budu i poslanici koji su protiv ulaska Srbije u EU. Očigledno da oni koji to govore ne znaju da Savet Evrope nije uopšte institucija koja ima veze sa EU, da je to sasvim nešto drugo. Ima veze u komunikaciji koliko i naš parlament, ali to nije evropski parlament. To nije Evropska Komisija. Savet Evrope je nešto sasvim drugo. U njemu se nalaze i predstavnici parlamenata koji nisu članovi EU, između ostalog i ruskog parlamenta. Mislim da je sada suspendovano ili ne, ne znam, nisam u toj delegaciji, zbog broja događanja oko Ukrajine, kao što se i u ovim svim delegacijama koje biramo nalaze predstavnici ruskog parlamenta, ukrajinskog parlamenta, norveškog, švajcarskog koji nisu članovi EU. Onda čujemo da treba u narednom periodu da napravimo tako Poslovnik da proporcionalno svi budu zastupljeni u delegacijama i odborima. Član 26. koji se tiče delegacija u svom drugom stavu kaže bukvalno ovako – Predlog odluke o sastavu stalnih delegacija iz stava 1. ovog člana podnosi predsednik Narodne skupštine u konsultaciji sa predsednicima poslaničkih grupa vodeći računa o proporcionalnoj zastupljenosti političkih stranaka i zastupljenosti polova. Sve što je jedan poslanik rekao da treba da uradimo u narednom periodu je u stvari već urađeno i na osnovu toga je sastav ovih delegacija i utvrđen. Postoji nešto što je dobra parlamentarna praksa u Srbiji i ja je podržavam kao narodni poslanik koji je u ovom parlamentu od decembra 2000. godine, a to je da pojedine odbore vode poslanici, šta to znači vode, predsedavaju njima poslanici koji su iz opozicije. To nigde ne piše i to ću vam reći da je retkost u Evropi kao parlamentarna praksa. Često kolege iz raznih parlamenata se začude kada im kažem da je to praksa u srpskom parlamentu. U većini parlamenata, ogromnoj većini parlamenata Evrope, a vi proverite i videćete da sam u pravu poslanička većina vodi i odbore i komitete, gde se kako zovu. Ponavljam, mislim da je u Srbiji dobra parlamentarna praksa da predsedavajući, što ga ne čini na bilo koji način iznad ostalih članova tog odbora, bude iz opozicione stranke. Podsetiću sad kolege poslanike iz opozicionih stranaka, bilo je slučajeva gde su pojedini poslanici, koji su bili predsedavajući odbora, koristili to mesto, suprotno Poslovniku, za ličnu promociju, za promociju politike svoje stranke, a ne za ono što je politika države i ono što se dogovara između svih nas zajedno ovde u parlamentu. Jer, mi predstavljamo volju građana, a zna se šta je većinska, šta je manjinska, i tako mora da se radi. Vezano za predlog odluke… (Vojislav Šešelj, s mesta: Ništa ja tebe nisam razumeo.) Ako niste znali razliku između konja i majmuna, ja ne volim da se tako izražavamo ovde, ali Čarls Darvin je rekao u čemu je razlika. Od konja čovek ne može postati, od majmuna on kaže da može. Ali dobro, idemo dalje. Shodno dobacivanju, to je evolucija. Znači, vezano za ove delegacije i za put Srbije u EU, meni je kao poslaniku veoma važno da građani Srbije više puta i molio bih sve kolege koje podržavaju put Srbije u EU da žešće odgovaraju na ta pitanja, shodno tome da ispada da kada je neko bučan Srbija ne želi u EU, što nije tačno, i da Srbiji nije mesto u EU, što isto nije tačno, i kada gledamo našu tradiciju, istoriju i sve ostalo. Čuli smo podatke i u ekspozeu da u ovom trenutku ili za prethodnu godinu 63,6% izvoza naše robe je u EU, a 21,1% CEFT-a sporazum ili države regiona, koje su sve takođe kandidati za ulazak u EU, što čini 85% izvoza srpske robe. Dakle, 15% izvoza, koje ne treba zanemariti, i naravno da treba da radimo da na tome da povećamo izvoz na sva tržišta sveta ako možemo, ali 15% čine ostali, gde su Norveška, Švajcarska, Turska, SAD, Rusija, Ukrajina. To je ostalih 15%. Kao i Severna Afrika, na primer. Odnosi Srbije ili pozicija Srbije u Evropi je vekovima takva da Srbija mora da bude u EU, tu je njoj mesto, i EU nije celovita dok Srbija i ceo ovaj naš prostor, region, zapadni Balkan, kako god da ga zovu, ne bude tu. Podsetiću vas, nadam se da niko ovde ne želi da se odrekne ili da poništava istoriju najveće srpske dinastije ikada, Nemanjića, ali podsetiću vas da je Stefan Nemanja stvarao i širio Srbiju i jačao tako što je poslao…
Molim vas, gospodine Šormaz, vratite se temi.
Pričamo o EU i odnosima sa Evropom. Generale, razumećete na kraju, biće kratko.
Molim vas, vratite se…
Znači, Stefan Nemanja je vodio pregovore sa svetim rimskim … [[Isključen mikrofon.]]
Molim vas, daću vam vreme, ali vas molim da se vratite temi. (Dragan Šormaz, s mesta: Molim?) Temi se vratite. Znam da je interesantna EU, može se o njoj voditi rasprava, ali mi sada imamo izbor radnih tela. Molim vas, vratite se na početak kako ste inače diskutovali. Izvolite, prijavite se ponovo.
Generale, ja vas razumem, ali ako neko govori o tradiciji, ako neko govori o tome gde je stvarno mesto Srbiji, onda narod treba da čuje i budite strpljivi minut-dva, neće to duže trajati. Kada smo slušali stvari koje nemaju veze sa Poslovnikom, neće vam ništa faliti da čujete da je Stefan Nemanja stvarao Srbiju tako što je bio u koaliciji sa nemačkim carem. Neće vam ništa smetati da čujete da je u to vreme i posle njega Srbija izvozila stoku, krzna, mlečne proizvode i rude iz rudnika u kojima su radili nemački rudari i bili kod nas gastarbajteri, što bi se reklo, i sa njima smo sarađivali… [[Isključen mikrofon.]]
Gospodine Šormaz… (Dragan Šormaz, s mesta: Evo, završavam.) Gospodine Šormaz, molim vas, možete vi kad drugi neko predsedava pričati šta god hoćete, ali kada ja predsedavam, molim vas da se vratite i da se diskutuje o dnevnom redu. Uz sva vaša uvažavanja, sve su ovo teme interesantne, ali ispoštujte molim vas Poslovnik i nemojte mi sada više ni Nemanju ni Cara Dušana, ni šta ja znam. (Dragan Šormaz, s mesta: Nisam spomenu Dušana. Tek kad bih o njemu govorio…) Ako ćete govoriti o temi, prijavite se ponovo.
Ja znam, generale, da ćemo se mi teško po tim pitanjima složiti, jer moj stric je nosilac Karađorđeve zvezde sa zlatnim mačevima, lično mu je Kralj Petar stavio na grudi, a vi ste završili Titovu akademiju, ali evo, vraćam se na ono što vi kažete. Znači, 2004. godine je počeo rad na SSP-u. Ponavljam, od 2004. do 2008. godine Srbija je dobila studiju izvodljivosti, a potom je radila na SSP-u, pregovarala SSP, a danas biramo odbor. Čisto da general ne pomisli da ne govorim o temi. Zatim, Srbija je potpisala Partnerstvo za mir i od tada imamo delegaciju u Parlamentarnoj skupštini NATO pakta. Čisto da podsetimo od kog vremena je to bilo, pošto smo ovde svašta čuli u prethodna tri dana, kako je neko radio ovo ili ono. Evo, tačno, precizno, bio sam i svedok tog vremena, i mnogi su ovde bili svedoci tog vremena, tada se to i tako radilo. Znači, danas smo kandidat za ulazak u EU, otvaramo poglavlja i to je nešto što je odlično za Srbiju. Imamo sve više investitora. Kada krenemo da zatvaramo poglavlja, i time ću završiti, kada krenemo da zatvaramo poglavlja, onda ćemo… [[Isključen mikrofon.]]
Gospodine Šormaz, molim vas, vi nećete da ispoštujete moju molbu. (Dragan Šormaz, s mesta: Ja vas ne razumem.) Ne razumem vas, stvarno vas ne razumem da nećete da ispoštujete moju molbu da se vratite na dnevni red. (Dragan Šormaz, s mesta: Pa, na temi sam.) Pa, nemojte, nije tačno. Vi znate dobro koji je dnevni red. Molim vas, to ste mogli juče da… (Dragan Šormaz, s mesta: Generale, da li je Predlog odluke o utvrđivanju sastava stalnih delegacija Narodne skupštine?) Molim vas, gospodine Šormaz, završite diskusiju, neću vam ovo više dozvoliti. Hvala vam. (Dragan Šormaz, s mesta: Ne možete me prekinuti, dozvolite da završim.) Dozvoliću ako ćete se vratiti na dnevni red. (Dragan Šormaz, s mesta: Evo, na temu.) Hajde da čujemo, ali ja ću vas odmah isključiti ako ne budete o dnevnom redu govorili. Izvolite, prijavite se ponovo. (Vojislav Šešelj, s mesta: Imaš 20 minuta.)
Ima više. Dva sata ima SNS zato što je pobedila na izborima ubedljivo. Ako treba i sve, u čemu je problem? To biste mogli i vi, ali nećete nikada doći do dva sata. Idemo dalje. Znači, svi ti odbori su bitni zato što je parlamentarna diplomatija bitna. Molim poslanike opozicije i vlasti da ozbiljno uzmu učešće u radu tih odbora na pravi način i na onaj način koji će pomoći Vladi Republike Srbije da sprovede državnu politiku i da na kraju ovog mandata Srbija zatvori svih 35 poglavlja i posle verifikacije 28 parlamenata postane punopravni član EU. Hvala.
Hvala, gospodine Šormaz. Reč ima narodni poslanik Miljan Damjanović. Izvolite.
Evo, videli smo i prethodnih dana a i danas da se ovde pojedini poslanici često obraćaju javnosti tako što svakog trenutka i svakom svojom rečju pokušavaju da ih obmanu. Ovde se radi o tome da li su bile konsultacije ili nisu bile konsultacije. Šta prethodi konsultacijama, šta sledi nakon konsultacija. Kolege koje dobacuju neka razmisle malo o tom redosledu, da bismo došli do toga pre nego što dobacuje jer će opet ispasti baš ne previše pametni. Sada, kada dođe do konsultacija, prvo se neko pozove. Kada se neko zove, ne zove se ni na telefon, putem telefona može nas neko pozvati na kafu, sok, možemo da ćaskamo. S druge strane, podsetiću sve narodne poslanike da je pre izvesnog vremena govorio gospodin Arsić, koji kaže da je dobio taj zadatak. Citiram, rekao je – pa kako smo mogli da pozovemo sve šefove poslaničkih grupa, onda se nikada ne bi formirale delegacije, nikada se ne bi dogovorili. To nisu konsultacije ako se zove osoba po osoba, niti jedan po jedan poslanik.S druge strane, citiraću gospodina Martinovića, koji se na to nadovezuje i kaže – ja sam vam dao. Ne dajete vi nama ništa, niti mi tražimo ono što nas ne sleduje. Onda se skače i govori o nekim količnicima. Ovde se govori o tome ko šta zahteva, ko šta očekuje i ko je očekivao da ima šefa delegacije određenih ovih delegacija koje smo i mi tražili. Prirodno je bilo da SNS dobije predstavnika i šefa delegacije u Parlamentarnoj skupštini NATO-a, to je sasvim prirodno, i tamo je Dragan Šormaz, ali nije prirodno da gospodin Drecun bude šef delegacije u Parlamentarnoj skupštini Organizacije dogovora o kolektivnoj bezbednosti, a objasniću vam i zašto. (Aleksandar Martinović, s mesta: Jel ovo sad tema?) Martinoviću, ne dobacuj, i dalje uzmi i promoviši političku fukaru Aleksandar Vučić ako si je promovisao četiri godine i po tome si postao poznat.Znači, to je naziv knjige, gospodo, Predraga Pece Popovića, koju je Martinović četiri godine promovisao po Srbiji. [[Isključen mikrofon.]]
Molim vas, ja moram da reagujem. Sačekajte, molim vas, saslušajte me. Ja sam veoma korektan, budite sigurni, biću sigurno korektan. Ja vas ne čujem kada cela ova strana reaguje na vas. Znači, prvo moram da smirim skupštinsku… [[Žagor.]] Saslušajte me, molim vas. Čekajte. (Dragan Šormaz, s mesta: Trebalo je prvi da reagujete.) Gospodine Šormaz i svi ovde, ja nisam genijalac, odmah da vam kažem, nisam toliko sposoban da na osnovu jedne rečenice čoveka koji izgovori odmah ocenim da li je on u sklopu diskusije. Ja sam vas pustio pet minuta da diskutujete i tek sam onda reagovao. Dozvolite i meni da ja kao predsedavajući zaključim da li je neko u temi ili ne, pa da reagujem. Molim vas, vratite se na temu. U tom smislu, molim vas da ispoštujete Poslovnik i prijavite se ponovo.
Poštovani predsedavajući, upravo govorim o ljudima koji su predloženi imenom i prezimenom, koji su šefovi delegacija, objašnjavam zašto to nije dobro. To što se neko vređa, to je njegova stvar. Znači, zašto nije dobar predlog i zašto smo mi tražili da imamo šefa u Parlamentarnoj skupštini ODKB? Zato što je naša politika takva da se mi zalažemo i obećali smo građanima Srbije da onog momenta kada dođemo na vlast, da ćemo pristupiti ODKB, sada smo trenutno samo posmatrač. Zašto nikako ne može i zašto nije dobro rešenje gospodin Milovan Drecun? [[Žagor.]]
Molim vas, to je neverovatno. Sačekajte da kažem, pa onda skačite, ako boga znate. Sačekajte, molim vas. Valjda imam pravo da odreagujem. Da li je tako? Imamo pravo da odreagujem. Verujte mi, na veoma korektan način ću reagovati.
Trošite mi vreme, predsedavajući.
Molim vas, šta ja želim da kažem? Evo, tu je predsednica, došla je i ona će nastaviti da radi. Ovo hoću da vam kažem – ja razumem potrebu svih vas, i pozicije i opozicije, da svoju politiku ovde promovišete, svoje ciljeve i tendencije, ali nemojte baš uvek da svaku priliku koristite, ovde govorimo o ljudima. Imate pravo, po mom mišljenju, da smatrate da neko od predloženih kandidata to ne zaslužuje, to je moje mišljenje da je to vaše pravo i da ja na to što neko reaguje, njegovo je opet pravo da se ne slaže s tim, ali ja vas molim da u tom smislu vodite računa o dostojanstvu, vodite računa o ljudima. Hajde da budemo ljudi. Ja vas molim. Znači, sve se neko neslaganje može izložiti na lep način, bez uvrede, bez vređanja i da tako se i ovde ponašamo. Evo, pošto je predsednica došla, a pošto smatrate da ja baš ne vodim dobro… Hvala vam.
Nije predsedavajući smenjen, nego me je obavestio da ima u 13.30 časova sastanak i da može vrlo kratko da me zameni. Toliko. Ja uvažavam potpredsednika svog s kojim sam dobro sarađivala i u ranijem periodu, nego je samo on rekao da u 13.30 časova ima sastanak. Miljan Damjanović, samo da vidim koliko vam je vremena preostalo, pošto nema uvek vreme, pa ponovo. Izvolite.
Biću vrlo kratak i završiću svoju misiju zbog čega sam se i obratio sada vama, predsedavajućoj. S obzirom na činjenicu da nije bilo konsultacije i dogovora i zato sam spomenuo ko je šef delegacije u ODKB, taj šef delegacije koga danas treba da biramo, za koga razmislite da li ćete glasati, gospodo, na Odboru za Kosovo i Metohiju je, takođe bez prethodnog dogovora, kada smo došli, za svog zamenika predložio Gorana Bogdanovića. Gorana Bogdanovića koji je bio ministar u Tačijevoj vladi u periodu od 2002. do 2004. godine, čovek koji je bio ministar za Kosovo i Metohiju i tada nam doneo sve ovo što nam je doneo, ove probleme vezano za Kosovo i Metohiju. To je samo dokaz da je ovde sve fiktivno i verujem gospodinu sada Arsiću u potpunosti što je rekao – šta god predložite, mi ćemo za to glasati, mi smo tu da glasamo ako nećete vi. Upravo to. Vi glasate protiv svoje politike. Vi kažete da mi moramo da čuvamo Kosovo i Metohiju i onda personalno birate ljude koji su protiv toga i koji su radili protiv, odnosno za interes one druge strane. Da završim, a na to moram da se osvrnem, za razliku od poslaničkih grupa koje su sastavljene od članova drugih stranaka pa sada vedre i oblače, na primer, članova DS, poput Gorana Vesića, Martinovića i ostalih, mi smo i dalje srpski radikali. Hvala vam.
Poslaniče, ja vas upozoravam da pričate o dnevnom redu. Stvarno da podvučemo jednom crtu. Znači, nije ovo dobrovoljno pevačko društvo pa peva ko šta hoće, nego imamo utvrđeni dnevni red. (Miljan Damjanović, s mesta: Pogledajte stenogram.) Hoću, nisam bila ja, drugačije bi izgledalo. Ja sam malo oštrija. Ali, šta ste vi sve rekli, to se čuje i van sale. Molim – dnevni red. Imamo vrlo jasno definisan dnevni red, a iskočilo se iz velikih, velikih okvira. (Vojislav Šešelj, s mesta: Šormaz je kriv.) Nije Šormaz nikad kriv. Samo da vidimo neki red da napravim. Aleksandar Martinović je tražio reč. Izvolite.
Dame i gospodo narodni poslanici, nemam nameru da vodim raspravu sa ljudima koji u politici ne znače ništa, ali zbog građana Srbije. Želim da kažem sledeće – dakle, nije bilo nikakvih, navodno telefonskih, kafanskih ili ne znam ja kakvih konsultacija, nego se radi o tri dopisa koja je potpredsednik Narodne skupštine, identičan dopisa koji je potpredsednik Narodne skupštine, a po ovlašćenju gospođe Gojković, kao predsednice Narodne skupštine, uputio svim poslaničkim grupama i svaki od tih dopisa je identičan. Dakle - Poštovani, obaveštavamo vas da će se konsultacije sa vašom poslaničkom grupom u vezi konstituisanja stalnih parlamentarnih delegacija Narodne skupštine u međunarodnim institucijama održati u ponedeljak 25. jula 2016 u sali I, doma Narodne skupštine. Identičan dopis je, dakle, i od 25. jula i od 28. jula. Ovo sam rekao zbog građana Srbije, da nikakvih tajnih razgovora nije bilo, a pogotovo nije tačno da nije bilo nikakvih razgovora, bilo je razgovora, zvaničnih razgovora, a druga je stvar što pojedine poslaničke grupe nisu htele, iz ovih ili onih razloga u koje ja uopšte ne želim da ulazim, na kraju krajeva, to je njihovo pravo, da pošalju ni predsednika, ni zamenika, nego su neke slale neke druge članove svojih poslaničkih grupa. Ovo sam rekao zbog građana Srbije da znaju da Narodna skupština radi u potpunosti i javno, da su svi bili konsultovani, da je svako mogao da da svoje mišljenje, ali da smo na kraju krajeva morali da uvažimo činjenicu da su izbori održani 24. aprila, da je na tim izborima narod rekao svoje i da je rekao ko treba da bude vlast, a ko treba da bude opozicija i shodno Poslovniku, ta proporcija vlasti, opozicija je do kraja sprovedena i u ovim stalnim parlamentarnim delegacijama.
Hvala. Dragan Šormaz, replika. Želite. Ne. Reč ima narodni poslanik Aleksandar Marković. Izvolite.
Zahvaljujem, predsedavajuća. Dame i gospodo narodni poslanici, ja bih pre svega apelovao na vas gospođo predsednice, ali na ostale kolege da ne zameraju suviše mladom kolegi koji se malopre javio. Ali, znate njima je njihov šef danas dozvolio da kažu nešto, da nam se obrate. Oni su uglavnom morali da ćute zadnjih dana dok smo zasedali kada su bile neke, kako oni kažu važnije sednice pošto oni u Skupštini to vrednuju njima svojstven način šta je važno, a šta je nevažno itd. Ali, situacija je dovelo do toga da mi sada od jedne krajnje formalne sednice, sa jednim formalnim dnevnim redom imamo pokušaj nekoliko poslaničkih grupa, a u tome prednjači jedna, a od toga pokušavaju da naprave nekakvu temu, koji pokušavaju da prikažu kako je vlast koju oličava SNS sa koalicionim partnerima, osiona, bahata itd. A zapravo je jedino osion i bahat, a pomalo i bezobrazan njihov pristup ovoj temi. Njihov pristup se svodi na to, na jezik ultimatuma, a ako nećete da nam ispoštujete sve želje naše koje smo zamislili onda ne važi dogovor, onda to ne valja, onda smo mi ovakvi, onda smo mi onakvi, a nije ovo fontana želja. Dakle, niko nije kriv zbog broja glasova i procenata koje ste osvojili na izborima. Dakle, tako je narod glasao i SNS nije kriva za to. Ali, dobro, svojim uvredama, svojim bezobrazlukom... (Poslanici SRS dobacuju.)
Molim poslanike SRS da ne dobacuju već čitav dan. Molim vas nemojte da dobacujete, nemojte dobacivati, samo se vi čujete, molim vas. Izvinite, poslaniče Markoviću.
Da li mogu da nastavim? Dakle, ono što bih želeo da naglasim je da time samo pokazuju svoju nemoć i dobro je što pokazuju svoju nemoć i dobro je što smo u direktnom prenosu, dobro je što će gađani Srbije moći da vide. Kada je reč o sastavu delegacija o onome, zapravo što je tačka ovog dnevnog reda, dakle, moram da istaknem da je ispoštovana procedura koju nalaže Poslovnik o radu Narodne skupštine, da je ispoštovana dobra parlamentarna praksa, svi dobri parlamentarni običaji i da su sve poslaničke grupe proporcionalno zastupljene u sastavu i delegacija, ali i odbora. I ja ne znam da li su oni čitali uopšte materijal. Dakle, u ovom materijalu, u ovom predlogu odluke o utvrđivanju sastava stalnih delegacija Narodne skupštine, nalaze se njihova imena. Da li je Milovan Bojić član delegacije u Parlamentarnoj skupštini Saveta Evrope? Možda je podneo ostavku, a da mi nismo obavešteni o tome. Da li je Miljan Damnjanović, zamenik člana delegacije u istoj delegaciji? Da li oni dolaze iz opozicione poslaničke grupe ili iz vladajuće? Da li je Dušan Pavlović, član delegacije? Ana Stevanović koja dolazi isto iz opozicione poslaničke grupe? Da li je Bojan Pajtić član delegacije u Interparlamenarnoj uniji? Da li on dolazi iz opozicije ili iz vlasti? Da li je Sanda Rašković Ivić, da ne čitam sve, čitaću samo, da li Aleksandra Belačić, član delegacije i to na predlog SRS ili je možda podnela ostavku? Na čiji predlog je ona danas ovde. Da li je Milorad Mirčić član delegacije u Interparlamenarnoj skupštini pravoslavlja? (Vojislav Šešelj, s mesta: Sve nas proziva i mi sad imamo pravo na repliku.)
Ne, on samo retorički postavlja dilemu pred javnost Srbije. Ne, nemate, ništa pežorativno, ja sam bila predlagač.
Da vidimo kako stojimo sa odborima.
On čita materijal. (Vojislav Šešelj, s mesta: Ko mu je pisao?)
Da li mogu da nastavim? Kada je reč o odborima, bezmalo ne postoji nijedan odbor Narodne skupštine u kome opozicija nema predsednika ili zamenika predsednika. Odbor za ljudska i manjinska prava i ravnopravnost polova, Videnović Maja, zamenik predsednika. Odbor za administrativno-budžetska i mandtano-imunitetska pitanja, Konstantinović Nenad, zamenik predsednika. Odbor za dijasporu i Srbe u regionu, predsednik Kostić Ivan. Nabrajam samo opozicione predsednike ili zamenike predsednika odbora. Odbor za evropske integracije, Tepić Marinika, predsednik. Odbor za zaštitu životne sredine, Nikolić Dejan, DS, predsednik, odnosno zamenik predsednika. Odbor za Kosovo i Metohiju, Bogdanović Goran, zamenik predsednika, isto iz opozicije. Odbor za kulturu i informisanje, Mićić Nataša, zamenik predsednika. Odbor za obrazovanje, nauku, tehnološki razvoj, informatičko društvo, Zukorlić Muamer, predsednik, opozicije. Odbor za odbranu i unutrašnje poslove, Đurišić Marko, zamenik predsednika, opozicija. Odbor za ustavna pitanja i zakonodavstvo, Čomić Gordana, zamenik predsednika, takođe iz opozicije. Odbor za finansije, republički budžet i kontrolu trošenja javnih sredstava, Lapčević Milan, zamenik predsednika. Gotovo da ne postoji odbor kao stalno radno telo Narodne skupštine bez predsednika ili zamenika predsednika iz opozicije. I, o čemu mi danas pričamo? Šta danas slušamo? Zato kažem, ovo je pokušaj da se napravi jedna veštačka tema, da se od jedne krajnje formalne sednice pokuša da se prikaže kako je vlast ovakva ili onakva, kako smo mi bahati i osioni, nismo za saradnju, nismo za dogovor i tako dalje. Moram da se osvrnem na još jedan detalj. Kada smo malo pre pričali o kletvama i o roku važenja tih kletvi i tako dalje. Podsetiću, a podsetio bi mog prethodnog govornika…
Nemojte samo molim vas.
Samo da upotpunim ovo o čemu je već bilo diskusije.
Nemojte ništa da upotpunjujete nešto što nije bilo dobro.
Zahvaljujem na tom ukazu. Dakle iz svih ovih predloga…
Ono što nije dobro nemojte da upotpunjavate. Hvala vam puno.
U redu. Dakle, završiću sa rečenicom da smo mi odgovorna vladajuća većina ispoštovali proceduru propisanu Poslovnikom o radu Narodne skupštine. Da smo ispoštovali sve demokratske običaje i dobru parlamentarnu praksu i zato predlažem da usvojimo ovakav predlog. Zahvaljujem
Hvala vam. Reč ima Dragan Šormaz, po Poslovniku.
Ja nisam razumeo, milio sam, izvinjavam se predsedavajuća da ste redom po Poslovniku davali reč, jer želim da ukažem na povredu Poslovnika član 27. od strane predsedavajućeg pre vas koji je bio, dok ste vi ušli. Naime, grubo je povređena institucija predsednika Vlade. Ne radi se o imenu, nema veze da li je to Aleksandar Vučić ili bilo ko drugi, sada je Aleksandar Vučić, ali to je institucija, kao što je institucija predsednik Narodne skupštine, predsednik Republike, stalno se govori. Ovde sam, recimo, ja pohvaljen, rečeno je da je normalno da ja budem predsednik delegacije za koju sam predložen, ali je tada u nastavku rečeno da se ovde podržava politička fukara i niko na to nije reagovao, nije oduzeta reč, nije reagovano i nije bilo opomena. Znači, to su bile reči, pogledajte stenogram i videćete. Poslanik je morao da bude opomenut i da mu bude oduzeta reč, čak i kažnjen, jer to su veoma teške reči. Poslušajte stenogram i videćete da sam u pravu.
Hvala. Ima raznih naslova knjige, ne bi trebalo baš sve da citiramo, šta sve postoji u svetu. Ja ću pogledati stenogram iako nisam vodila sednicu. Ako vi želite glasaćemo o povredi Poslovnika. (Dragan Šormaz, s mesta: Samo pogledajte stenogram.) Hvala vam na razumevanju. Reč ima Nemanja Šarović. Izvolite.
Gospođo Gojković, dame i gospodo narodni poslanici, mislim da je gospodin Šormaz ovom intervencijom povodom Poslovnika zakasnio. On je to mogao učiniti neposredno po učinjenoj povredi. Između je bilo nekoliko govornika i vi ste bili dužni da mu ukažete na to.
Da li povredu Poslovnika ili govorite?
Ne, ja sad po temi, ovo je samo da vam ukažem. Idemo dalje.
Hvala vam što ste mi ukazali na tome. To se radi u formi povrede Poslovnika.
Hoću. Hvala vam, gospođo Gojković.
Hvala vama. Hoću da pomognem, nije problem.
Današnju sednicu, ja ipak moram reći da su obeležili ti govori predstavnika vladajuće koalicije koji pokušavaju da ubede i javnost, odnosno građane Srbije i koji pokušavaju da ubede nas narodne poslanike koji pripadamo opozicionim strankama, kako su ispoštovani svi demokratski principi, kako su obavljene fenomenalne konsultacije, kako je ispoštovana dobra parlamentarna praksa, kako je divna Vlada i kako vlada ovde neobično dobra demokratija. Međutim, da je to tako onda bi ova sednica zaista bila protokolarna, onda bi ova sednica bila formalna. Oni koji su bili poslanici u prethodnim sazivima Narodne skupštine Republike Srbije ili koji su makar te sednice gledali preko malih ekrana, sećaju se da jeste bila praksa da za ove predloge, predloge o izboru radnih tela Skupštine i parlamentarnih delegacija, glasa i vlast i opozicija. Međutim, da bi se to desilo, mora nešto prethoditi a mora prethoditi dogovor, konsenzus i to je vaš poraz. Vi pokušavate da nas ubedite da ste napravili konsenzus, a očigledno je da konsenzusa nema. Vi pričate kako ste imali konsultacije, kakve su konsultacije bile najbolje govori to što opozicija za ovo neće glasati. Zar to nije dovoljan dokaz koliko je slaba vaša parlamentarna praksa. Kada smo obavljali… (Aleksandar Martinović, s mesta: Za RIK će glasati.) Gospođo Gojković, umesto što dobacuje, gospodin Martinović, molim vas da ga opomenete.
Komunicira sa mnom, meni to ne smeta.
Meni smeta, gospođo Gojković. (Vojislav Šešelj, s mesta: Kako sme da komunicira?)
Može da komunicira. Zamolila sam da ja vama odgovorim.
Može? Ni to nije problem da znamo mi za ubuduće samo šta je dozvoljeno, šta nije. Dobro. Što se tiče izbora odbora, vi znate da je parlamentarna praksa u Srbiji nalagala da predsednik Administrativnog odbora dođe iz najjače opozicione stranke i uopšte iz druge po snazi stranke u Narodnoj skupštini Republike Srbije, a to je SRS i to je praksa koja je trajala negde do 2009. godine…
Dnevni red ste zaboravili.
Upravo o dnevnom redu.
Nije Administrativni odbor na dnevnom redu.
Popunjavaju se odbori, a ja govorim o parlamentarnim principima u skladu sa kojima se i ovde biraju i to je ono o čemu su svi govorili i vi kao predstavnik predlagača, gospođo Gojković, ste govorili o parlamentarnim principima.
Ja sam predlagač, ne predstavnik predlagača.
Jeste, kao predlagač. Nemojte onda uskraćivati meni pravo da o tome govorim. I sama činjenica da se uporno opozicija ućutkuje, a šta je to ako nije ućutkivanje kada me prekidate a govorim o temi? Dakle, upravo je ovo tema. Kako su tekle konsultacije jer ovo je jedan proces koji traje od početka? Ta parlamentarna praksa je naručena nakon izbora 2008. godine, tada je Tomislav Nikolić, kao predstavnik poslaničke grupe i liste SRS, izabran za predsednika Administrativnog odbora i to je bilo nesporno. Kada su nam ukradeni mandati, ja ću vas podsetiti da je tada u skladu sa članom 102. Ustava Republike Srbije, mogao svaki poslanik da poveri svoj mandat i to su svi poslanici SRS učinili. Međutim, većina je bila potrebna u Administrativnom odboru i tada su u skladu sa Ustavom Srbije glasali i G 17 plus i LDP, nije glasala DS, koja je i garantovala te mandate onima koji su napustili SRS, nije glasala DSS, nisu još neki. Mi smo insistirali da mesto predsednika Administrativnog odbora bude vraćeno SRS, umesto toga je izabran Nenad Konstantinović iz DS i ja pretpostavljam da mu vi danas vraćate ovim izborom.
Poslaniče, znači istorija parlamentarizma Republike Srbije nije na dnevnom redu. (Zoran Krasić, s mesta: Toma piše knjigu o tome.) Slobodno samo, svako ima pravo da piše knjigu o čemu god želi, ali ovde je u pitanju dnevni red na ovoj sednici, vanrednom zasedanju koji ima strogo utvrđeni dnevni red od strane predlagača. Da ne mešamo babe i žabe. Nemojte reći „tako je“, pa da se vratite. Znači, ne mešamo babe i žabe. Predlog odluke o utvrđivanju sastava stalnih delegacija Narodne skupštine Republike Srbije. Dobro, ovo su žabe, ja sam baba. Hvala vam na tome, vi ste novi poslanik i dobro vam ide za početak.
Koliko još vremena imam, ako mogu da…
Imate dosta vremena.
Koliko precizno?
Kada bude kompjuter izbacio, kada je kraj, onda ću vas obavestiti. Znači, četiri tačke dnevnog reda i moraćete da govorite o tome.
Ako možete da budete ljubazni, samo da znam koliko je vremena ostalo da bih prilagodio svojoj diskusiji.
Ubeđena sam da vam to dobro ide, a u ovom trenutku se ne zna jer samo pokazuje kad bude kraj…
Druga teza koju je zastupao i predlagač i koju su zastupali poslanici vladajuće koalicije je to kako su sve delegacije i svi odbori iste važnosti. Ukoliko je to tako, zašto ste odmah u startu tih konsultacija rekli kako ne dolazi u obzir da određene odbore ima opozicija? Pa je to bio Zakonodavni odbor, Odbor za pravosuđe, državnu upravu i lokalnu samoupravu, Odbor za ustavna pitanja, za kontrolu službi bezbednosti, odbranu, Kosovo i Metohiju, itd. Čitav niz odbora. Ako su svi isti, ako su sve delegacije iste, zašto? Pa ste rekli kako u ovoj delegaciji za OEBS ne može da bude niko iz opozicije, jer Bože moj, tamo se glasa i svaki glas je bitan, a može se desiti da neko iz opozicije glasa drugačije. To jeste smisao da svako predstavi svoju politiku i da opozicija srazmerno broju poslanika dobije svoje predstavnike, a da onda u tim delegacijama glasa onako kako hoće. Zašto bi bila obaveza bilo koga i koji je smisao predstavljanja ako treba da glasamo onako kako odredi vlast.U to jednostavno nikoga ne možete da ubedite. Teza dela tzv. opozicije kako su oni dobili predsednika odbora zato što je on Bože moj stručan je više nego smešna. Mi vidimo na primer od svih drugih odbora koliko je stručnost bitna. Nije bitna, primenjivali su se zakulisni dogovori. Nije bilo konsultacija onakvih kakve su bile uvek u prošlosti, da se napravi sastanak svih šefova poslaničkih grupa i da se napravi celovit dogovor. Taj se dogovor pravio i onda se u kompletu sve iznosilo pred Skupštinu i uvek je prolazilo bez rasprave i prolazilo jednoglasno. Vaš je poraz što to ovoga puta ne samo da niste uspeli, nego niste ni želeli. Vaš odgovor na svaku kritiku opozicije je – mi smo osvojili većinu na izborima, za nas je narod glasao. Narod je glasao za Aleksandra Vučića i njegovo ime je bilo na toj listi, dobilo je toliko procenata. Ali, ako pričamo o procentima, pogledajte RIK. U RIK-u od 17 članova, vi imate 13 članova, ne govorim o zamenicima. Trinaest članova je nekih 76,5% od ukupnog broja članova RIK-a, pa plus sekretar, pa plus predstavnik iz Zavoda za statistiku. Jeste li vi osvojili 76,5% glasova na izborima? Niste, gospodo, niste, a pogotovo ih nije osvojio niko pojedinačno od vas i najmanje su osvojili oni koji najviše pričaju – mi smo uzeli glasove. Izađite vi. Oni koji ukazuju Nataši Jovanović koliko je glasova osvojila, ali ona je izašla pod svojim imenom, pod imenom svoje stranke i kada je osvajala 3% i kada je osvajala 30%. E, to je ono čemu se treba diviti i šta treba poštovati. To je suština. Kada se radi o RIK, SRS ima jednog člana i dva zamenika, ali kada dođe do glasanja opet ćete vi dominirati. Zamenici nisu bitni, da se ne lažemo. Bitni su članovi, bitni su glasovi sutra na glasanju. Za bilo koju važnu odluku doći će svi članovi. Ako je svejedno, hajde da se zamenimo, nije kasno, pa da ima SRS dva člana i jednog zamenika i da isto tako bude i za druge opozicione poslaničke grupe. Vi već imate većinu i to nije sporno. Ako ste toliko jaki, toliko moćni, toliko pametni, lepi, obrazovani, toliko vas voli narod, pa čega se onda plašite? Zašto ste toliko rigidni? Nijedan skupštinski saziv i nijedna vlast nije bila rigidnija i to jeste možda najveći problem. Ko god sedne na onu stolicu, evo sad je Vjerica, mi smo mislili u vreme kad je predsedavala Gordana Čomić da od toga dalje nema, i upozoravali DS da će doći kad tad udar tog Poslovnika. I, negde, evo da priznam, postoji neko i zadovoljstvo kada se vidi danas, kad potpadnu pod udar tog Poslovnika. Ali, taj Poslovnik nije demokratski i to ste govorili i vi koji ste tad bili u SRS, a danas ste u SNS. Pa, zašto onda sad ne menjate to što je nedemokratsko, to što je protiv parlamentarizma u Srbiji? E, sad ste vlast, pa vam to više ne odgovara. Ja sam prilikom konsultacija sa gospodinom Arsićem njemu predložio princip po kome bi bili birani i odbori i po kome bi bile birane te delegacije i šefovi delegacija, da se odrede srazmerno veličini poslaničkih grupa kvote, a da onda prvo biraju opozicione političke stranke. Mislim da bi to bila dobra parlamentarna praksa. To je ono što je i u nekim prethodnim sazivima Skupštine funkcionisalo i ne samo da je funkcionisalo, nego je funkcionisalo dobro. Još jedna stvar. Ističete kao argument da Vlada Republike Srbije nije isporučila Vojislava Šešelja, Vjericu Radetu, Jovu Ostojića i Petra Jojića Hagu. Pa Bože moj, valjda zbog toga ne treba da tražimo mesta u odborima. Šta to znači? Vi niste isporučili Hagu …
Gospodine Šaroviću, molim vas privodite kraju.
Evo, završavam. Vi ih niste isporučili ne zbog nas, nego zbog vas. Drugo pitanje – kakve veze u pravnoj državi, u kojoj postoji podela vlasti na izvršnu, zakonodavnu i sudsku, ima Vlada Republike Srbije sa isporukom Vjerice Radete, Jojića i Ostojića? Pa, nema nikakve. To je samo još jedan dokaz koliko ste vi suštinski potčinili i zakonodavnu i sudsku vlast, a onda kažete – evo, nismo ih isporučili.
Reč ima predlagač Odluke narodni poslanik Maja Gojković. Izvolite.
Zahvaljujem. Znači, ne tražim repliku, nije mi potrebna replika, jer nije govornik govorio uopšte o temi, pa ne znam čemu bih replicirala. Ali, iako nema direktnog prenosa ovog zasedanja, to pretpostavljam da znate, jer takav je ugovor RTS bio da u prenosu… Pa, nije smešno, to je realnost, nije baš sve smešno. Ogromni su poeni koje bi RTS morala da plati ako ne prenosi određene utakmice, ali mi ne radimo ovde zbog prenosa. (Vojislav Šešelj, s mesta: Sada nema prenosa?) Nema, nema prenosa uopšte. (Vojislav Šešelj, s mesta: E, hajde, doviđenja.) Građani Srbije će to gledati kad bude uslova, kad prođe Olimpijada. To nemam šta da krijem. Tako je to od prvog dana bilo. Ja ne izmišljam nikada. Sve smo objasnili. Znaju ovde svi poslanici. Molim vas, hoćete li malo da zvonite za tišinu? A, i vi morate da idete? Dobro, onda ću ja doći.
Da.
Znači, to nije nikakva tajna. Dok god bude trajala Olimpijada, nema prenosa. Kad ima uslova, onda idemo u reemitovanje, zato što je takav ugovor RTS, koji je vrlo surov što se tiče plaćanja kazni ako ne vrše prenose pojedinih utakmica. Meni je to direktor RTS predao pre nego što smo uopšte počeli da radimo. Znači, to nije nikakva tajna. Reč ima još Vladimir Đukanović i onda ćemo preći na glasanje, ako ne bude ništa sporno u njegovom govoru.
Hvala. Uvažena predsedavajuća, ne znam, ovde su izgleda neki poslanici isključivo radi prenosa, kao da je parlament otprilike cirkus, pa trebalo bi ovde da se pravi, da tako privlače pažnju.
Poslaniče, molim vas, pričajte o temi.
Moram, prosto zbog javnosti. Uzgred, čini mi se da jedan drugi televizijski kanal prenosi Skupštinu, tako da mi nije jasno što su izašli, ali kako god.
Ne prenosi danas, verujte mi.
Kako god. Vidim da je ovde uvažena predsedavajuća veliki problem ODKB delegacija, odnosno neko želi pošto-poto da bude u toj delegaciji. Ja ću samo pročitati, vrlo je važno zbog te delegacije, neke stvari vezano za eventualno te odnose. Kaže se ovako: „Braćo Ameri, nastavljajući tradiciju srpskog čiče koji je u Drugom svetskom ratu spasio na stotine vaših avijatičara i oficira, mi srpski četnici želimo opet da vam pomognemo, ovog puta šaljemo ekspedicioni korpus četnika u Irak, koji bi vam pomogao u eventualnoj borbi sa tom gamadi. Ovaj naš korpus u stvari samo bi bio prethodnica jednoj ogromnoj četničkoj vojsci, pod komandom vojvode Vojislava Šešelja, a koja je spremna da svakog trenutka krene na Bliski istok. Vama sve ovo verovatno vrlo smešno zvuči, ali mi četnici se ni najmanje ne šalimo.“
Poslaniče, objasnite.
Objasniću, naravno. Mi nikada nismo voleli harlekinade te vrste. Ne. Mi smo samo spremni da se opet stavimo u savezništvo sa vama. A budite uvereni da četnička vojska nije ni malo svilena, ili ne daj Bože plašljiva. Naprotiv, u slučaju da prihvatite ovu našu inicijativu, videćete kako četnici rešavaju stvari. Živi bili, pa videli. I, onda se zalažu da na jednoj interviziji npr. bude izveštaj iz Iraka. Kaže – dobro veče, dragi gledaoci, stanje na Bliskom istoku je mirno i bez trzavica, prvi ravnogorski korpus stigao je u Bagdad pre nekoliko časova i od tada se ništa ne čuje, izgleda su srpski četnici uspeli da okončaju bliskoistočnu krizu. Zašto sve ovo čitam? Vrlo bi bilo diskutabilno da ljudi koji su se tako stavljali u savezništvo sa američkom vojskom, a inače, to je evo časopis – 1990. godine, ovde sa vojvodom Momčilom Đujićem, koji su tako želeli savezništvo sa američkom vojskom, da danas idu tek tako u ODKB. To bi bilo vrlo diskutabilno i možda čak i veoma opasno za ovu državu. Tako da, nisam siguran da bi to bilo u skladu sa našim dobrim odnosima sa Ruskom Federacijom. Inače nisam pristalica ni ovog što vladajuća većina, kao u znak dobre volje, daje navodno odbore, predsedavajuće odbora ili delegacija opoziciji. Ja sam veliki protivnik da opozicija ima bilo kog predsedavajućeg i u odborima i u delegacijama. Zato što je to ista logika kao kad birate predsednika parlamenta. Vladajuća većina je ta koja daje predsednika parlamenta, a sve ostalo ide u skladu sa proporcionalnim odnosom snaga u parlamentu. Molim lepo, da budem pošten, kada Srpska napredna stranka bude jednog dana opozicija, Bože moj, to je nešto što je normalno, veliki sam protivnik da Srpska napredna stranka ima ijednog predsedavajućeg u odborima i u delegacijama zato što je to nešto što je u skladu sa nekim demokratskim postulatima i principima. Predsednika daje vlast, a vi nas pobedite i ja se zaista protivim tome. Nisam pristalica da se bilo kome od opozicije, bilo gde, da ijedan odbor ili bilo koja delegacija da predsedavaju. Hvala Bogu, u skladu sa onako proporcionalnim odnosom snaga mogu da budu u tim odborima i u tim delegacijama. S tim u vezi, glasaćemo za ovo, zato što je to nešto što je pozitivno. Mislim da mi kao država moramo da razvijamo odlične odnose i sa ODKB i sa NATO paktom i sa delegacijom vezano za jugoistočnu Evropu. Meni ovde je potpuno neverovatno bilo da neko kaže da mu je glupost interpravoslavna delegacija. Zašto je neko protiv pravoslavlja? Mi moramo da razvijamo sa svim pravoslavnim zemljama izvanredne odnose i parlamentarnu saradnju. Ja sam prosto zgrožen bio sa tim kada je neko rekao da mu je to besmislena i glupava delegacija. Samim tim on je pokazao taj odnos prema svim pravoslavnim zemljama, ali dobro to više govori o njemu. U svakom slučaju, kao poslanik Srpske napredne stranke, podržaću ovaj predlog uz, naravno, ogradu i uvek ću se protiviti tome da neko ko je opozicija dobije bilo koje predsedavajuće mesto u bilo kom odboru ili u bilo kojoj delegaciji. Hvala vam.
Zahvaljujem. Kako nema više prijavljenih na listi, pre zaključivanja pretresa, pitam po članu 96?
Samo bih hteo nekoliko stvari da kažem u vezi…
Sve je u redu. Boško Obradović vas je isključio. Nemojte ništa dirati. Izvolite.
Samo bih hteo da odgovorim, ako može, na vaš komentar u vezi karaktera Republičke izborne komisije. Veoma je važno za buduće neke izbore da se promeni zakon koji objašnjava kako se konstituiše rad i Republička izborna komisija. Član 5. Ustava, koji ste vi citirali i koji kaže – jemči se i priznaje uloga političkih stranaka u demokratskom oblikovanju političke volje građana, se odnosi na tri dela koja su predstavnička. Dakle, na reprezentativna tela kao što je recimo Skupština, skupštinski odbori i još neka druga. Međutim, republičko izborno telo ne treba da bude takvo telo, iako ono sada jeste takvo telo. Dakle, Republička izborna komisija čak nema ni zakon po kome radi, poseban zakon, nego se njen položaj definiše izbornim zakonom. Znači, po sadašnjem zakonu i Republička izborna komisija je neka vrsta predstavničkog tela, ali poenta je da ona to ne treba da bude.Dakle, to mora da bude stručno, odnosno profesionalno telo koje bi birala Narodna skupština, ali gde ne bismo slali političke predstavnike ili članove stranaka. Dakle, još jedanput ponavljam, u razvijenim parlamentarnim demokratijama to nigde nije slučaj. Još jedanput bih molio, ako može, predstavnika, odnosno predlagača ovog zakona da nam barem nešto usmeno kaže o predsedniku odnosno predloženom predsedniku Republičke izborne komisije. Hvala.
Bez obzira, i ovo što ste predložili, mi treba da biramo te ljude. Znači, ne možemo mimo političkih partija i odluka ovog tela. Zato se ja pozivam na Ustav. Mi smo vlasni kao predstavnici građana da pretočimo tu njihovu volju u određeni izbor ljudi koji će nešto obavljati u ovoj državi. Reč ima narodni poslanik Boško Obradović.
Poštovana gospođo predsedavajuća, poštovane kolege narodni poslanici, ja bih samo želeo da u to malo vremena što mi je ostalo probam još jednom ukratko da ponovim naš stav da bismo se, nadam se, konačno i precizno razumeli. Dakle, ja sam na početku rekao da ćemo mi kao opoziciona poslanička grupa glasati za ove predloge iz razloga što ste vi od nas tražili da predložimo naše članove i što smo mi predložili naše članove, pa ne možemo sada biti protiv naših predloženih članova. To je prva stvar. Pokazali smo veoma konstruktivnu jednu ulogu, ali smo onda želeli u nastavku da iznesemo nekoliko primedbi. Nisam očekivao da te primedbe mogu da izazovu toliki problem. Primedbe su se odnosile na neke principijelne stvari. Jedna, da je možda bilo bolje, odnosno uveren sam da bi bilo bolje da smo imali ozbiljnije konsultacije predsednika poslaničkih grupa sa samim predsednikom Narodne skupštine, da smo se zajednički dogovorili, izašli danas ovde i zajednički svi glasali i usvojili taj zajednički dogovor. I dalje smatram da bi to bilo bolje. Takođe, konstatovao sam da ima jedna manjkavost u predlogu članova RIK zato što kod jednog predloženog kandidata postoji izvesna osnovana sumnja koju ćemo razrešiti kroz anketni odbor, da li je ona zaista takva, da je on učestvovao u nečemu što ne bi trebalo da se radi, a što je krivično delo, a to je falsifikovanje izborne volje građana. To je naša osnovana sumnja. Imamo dokaze. Zato smo tražili formiranje anketnog odbora. Izložićemo ih. Videćemo kako će se to završiti. Ipak glasamo za novu RIK, a ako se utvrdi ono što mi sada tvrdimo da je taj član sporan, naravno, tražićemo njegovu smenu, kao što smo tražili odmah nakon izbora. Mislim da je i to konstruktivno, vrlo precizno, vrlo korektno i vrlo pošteno. Šta samo želim da vam poručim, nema sumnje da vi ovde imate vladajuću većinu, ali morate da se naviknete da imate i opoziciju. Prosto, mi imamo drugačije mišljenje od vas, različito mišljenje od vas, nekad suprotno mišljenje od vas. U svakom slučaju, opoziciono mišljenje na vas. Vi morate da se naviknete da to trpite. Nemojte, ljudi, reagovati kada god opozicija ima drugačije mišljenje. To je normalno. To je demokratija. To je dobro za srpsku demokratiju i to je dobro za vas naprednjake da konačno vam neko precizno kaže šta loše radite i da to popravite, ako hoćete. Ako hoćete samo da se svađate i ono što je posebno nekorektno da kada čujete opozicionu reč da to proglašavate za verbalno i fizičko nasilje. Nikakvog nasilja nema, ima samo opozicije i vi u prethodna dva mandata od 2012. do 2016. godine niste navikli da imate ozbiljnu opoziciju i niste navikli da ta opozicija nema mrlju u svojoj biografiji i da je onda vrlo teško da joj odgovorite. Razumem šta je vaš problem sa „Dverima“, niste uspeli da za 18 godina postojanja „Dveri“ nađete neku mrlju, inače biste to ovde iznosili po ceo dan, ali toga nema i onda vama smeta opozicija bez mrlje. Vama odgovara opozicija sa mrljama jer njih možete da kritikujete ceo dan. Dakle, da zaključim, ništa nije sporno, vi imate vladajuću većinu da izglasate šta god hoćete. Postavite koga god hoćete na bilo koja predsednička mesta, ali morate da saslušate primedbe opozicije. Morate da budete svesni da imate drugačije, različito i suprotno mišljenje u ovom sazivu Narodne skupštine i u tom smislu vas pozivam na to opoziciono mišljenje nikada više ne nazivate verbalnim i fizičkim nasiljem. Toga nema. Ovde ima isključivo drugačijeg mišljenja.
Hvala. Potrošili ste vreme vaše poslaničke grupe. Pošto smo potrošili vreme za raspravu, saglasno članu 98. stav 4. Poslovnika zaključujem zajednički jedinstveni pretres o predlozima odluka iz tačaka od 1. do 4. dnevnog reda. Poštovani poslanici s obzirom na to da je Narodna skupština završila raspravu o svim tačkama dnevnog reda ove sednice, saglasno članu 87. stav 5. Poslovnika Narodne skupštine, određujem petak, 12. avgust 2016. godine, sa početkom u 13 časova i 51 minut kao dan za glasanje o tačkama dnevnog reda sednice Prvog vanrednog zasedanja Narodne skupštine Republike Srbije u Jedanaestom sazivu. Poštovani narodni poslanici, pre nego što pređemo na odlučivanje potrebno je da utvrdimo kvorum. Podsećam vas da je potrebno da na sednici imamo većinu od ukupnog broja narodnih poslanika. Molim da ubacite svoje kartice u poslaničke jedinice elektronskog sistema za glasanje. Poslanici koji su u sali, a ne ubace kartice nisu tu. (Boško Obradović, s mesta: Rekli ste da imate kvorum.) Ne, ovde se utvrđuje prisutnost u sali. Hvala. Pauza 15 minuta. Nastavak je u 14 časova i pet minuta. Molim poslanike koji će da pristupe glasanju da uđu u salu. [[Posle pauze.]] Radi utvrđivanja broja narodnih poslanika, molim vas da ubacite svoje kartice. Konstatujem da je, primenom elektronskog sistema za glasanje, utvrđeno da je u sali prisutno 133 narodna poslanika i da imamo uslove za dalje odlučivanje. Stavljam na glasanje Predlog odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama, u načelu. Molim vas, pristupite glasanju. Zaključujem glasanje i saopštavam: za – 143, protiv – niko, uzdržanih nema. Konstatujem da je većinom glasova svih narodnih poslanika usvojen Predlog odluke, u načelu. Na tačke 1. i 2. amandman je podnela poslanica, odnosno predlagač Maja Gojković. To su izmene bile koje su davale poslaničke grupe nakon jučerašnjeg izbora Vlade. Znači, umesto Dušana Pavlovića Jovan Jovanović i umesto Slavice Đukić Dejanović Snežana Bogosavljević Bošković. Njihovo je pravo da menjaju svoje članove. Stavljam na glasanje ovaj amandman. Zaključujem glasanje i saopštavam: za – 142, protiv – niko, uzdržanih nema, nisu glasala dva poslanika. Konstatujem da je Narodna skupština većinom glasova usvojila amandman. Stavljam na glasanje Predlog odluke o utvrđivanju sastava stalnih delegacija Narodne skupštine Republike Srbije u međunarodnim parlamentarnim institucijama, u celini. Zaključujem glasanje i saopštavam: za – 143, protiv – niko, uzdržanih nema, nije glasao jedan poslanik. Konstatujem da je Skupština većinom glasova svih narodnih poslanika usvojila Predlog odluke. Stavljam na glasanje Predlog odluke o utvrđivanju sastava Parlamentarnog odbora za stabilizaciju i pridruživanje, u celini. Zaključujem glasanje i saopštavam: za – 142, protiv – niko, uzdržanih nema, nisu glasala dva poslanika. Konstatujem da je Skupština većinom glasova svih narodnih poslanika usvojila Predlog odluke. Stavljam na glasanje Predlog odluke o dopuni Odluke o izboru članova i zamenika članova odbora Narodne skupštine Republike Srbije, koju je podnela poslanička grupa Socijaldemokratska partija Srbije, u celini. Zaključujem glasanje i saopštavam: za – 144, protiv – niko, uzdržanih nema, nije glasao jedan poslanik. Konstatujem da je Skupština većinom glasova svih narodnih poslanika usvojila Predlog odluke. Stavljam na glasanje Predlog odluke o razrešenju i imenovanju članova i zamenika članova Republičke izborne komisije, u celini. Zaključujem glasanje i saopštavam: za – 142, protiv – niko, uzdržanih nema, nisu glasala četiri poslanika. Konstatujem da je Narodna skupština većinom glasova svih narodnih poslanika usvojila Predlog odluke. Pošto je Narodna skupština obavila razmatranje i odlučivanje o svim tačkama dnevnog reda ove sednice, saglasno članu 102. Poslovnika, zaključujem sednicu Prvog vanrednog zasedanja Narodne skupštine Republike Srbije u Jedanaestom sazivu.